भारताचा कर्णधार विराट कोहली आणि बॉलिवूडची अभिनेत्री अनुष्का शर्मा या जोडीची कायमच चाहत्यांमध्ये चर्चा असते . त्यांच्या छोट्या - छोट्या गोष्टींपासून ते गुप्तपणे त्यांनी केलेले लग्न यापर्यंत सगळ्या गोष्टीत चाहते चवीने लक्ष घालतात . पण चाहत्यांच्या याच चर्चांमुळे हल्ली विराट अस्वस्थ होतो . त्यानेच याबाबद्दल माहिती दिली आहे . एका कार्यक्रमात बोलताना विराट म्हणाला की माझे चाहते माझ्याबद्दल कायम चर्चा करत असतात . चाहत्यांनी कायम माझ्या किंवा माझ्या जोडीदाराबद्दल केलेल्या टिप्पणीमुळे मी काही वेळा थोडा अस्वस्थ होतो . मी हळूहळू आता या गोष्टींना सरावायला लागलो आहे . मात्र सेलिब्रिटी हे देखील माणूसच असतात हे चाहत्यांनी समजून घ्यायला हवे . मी माझ्या वैयक्तिक आणि व्यावसायिक गोष्टींमध्ये समतोल राखतो . जेव्हा मी माझ्या कुटुंबाबरोबर असतो , तेव्हा मी माझ्या डोक्यातून क्रिकेटचा विषय पूर्णपणे बाजूला काढतो आणि मित्रांसोबत , कुटुंबासोबत छान वेळ घालवतो . मला माझ्या कुत्र्याबरोबर वेळ घालवायलाही आवडते . पण ज्यावेळी मी दौऱ्यावर असतो . तेव्हा माझ्या डोक्यात फक्त खेळाचा विचार असतो , ज्यात नेहमीचे व्यायाम आणि कसरत करणे वगैरेचा समावेश असतो , असेही तो म्हणाला .


झोप आली की अनेकांना एकामागून एक जांभया येतात . आळसामुळे जांभया येतात असा आपल्यातील अनेकांचा समज असतो . मात्र पुरेशी झोप न झाल्याने मेंदूला ऑक्सिजनचा पुरवठा कमी होतो आणि आपल्याला जांभया यायला लागतात . या जांभया इतक्या येतात की त्यांच्यावर नियंत्रण करणे अवघड होते . कधी एखाद्या तासाला बसलेलो असताना किंवा कधी ऑफीसच्या मिटिंगमध्ये जांभया येतात . अशी चारचौघात जांभयी आली की काय करावे ते आपल्यालाही कळत नाही . आता अशाप्रकारे वारंवार जांभया येऊ नयेत यासाठी काही खास गोष्टींची काळजी घेणे आवश्यक असते . पाहूयात काय आहेत या टिप्स… १ . सततच्या जांभयांनी हैराण झाले असाल तर डोक्यावर कोल्ड प्रेस ठेवा . यामुळे जांभया कमी होण्यास मदत होईल . शरीर थंड झाल्याने जांभयांचे प्रमाण कमी होते . २ . ऑक्सिजनच्या कमतरतेने जांभया येतात . त्यामुळे नाकाने दिर्घ श्वास घेऊन तोंडाने हळूहळू हा श्वास सोडल्यास जांभया कमी होण्यास मदत होते . ३ . मित्र - मैत्रिणींशी गप्पा मारणे , विनोदी व्हिडिओ पाहणे यांमुळे जांभया आणि आळस कमी होण्यास मदत होते . असे केल्यास झोप येण्यालाही प्रतिबंध होतो असे एका संशोधनातून समोर आले आहे . ४ . शरीर थंड असल्यास जास्त जांभया येत नाहीत आणि त्यामुळे थंड पेय प्या . यामध्ये आइस टी किंवा आइस कॉफी यांचा पर्याय उत्तम आहे . ५ . ऑफीसमध्ये जेवण झाल्यानंतर झोप येऊ नये म्हणून जेवल्या - जेवल्या डेस्कवर बसण्यापेक्षा ऑफीसच्या खाली किंवा बाहेर एखादी चक्कर मारुन या . ६ . तोंडात काहीतरी चघळत ठेवणे जांभया आणि झोप जाण्यासाठी फायद्याचे ठरते .


लग्न करताय… पण तुम्हाला माहित आहे का लग्न करताना तुम्ही कोणाशी लग्न करताय या बरोबरच ते लग्न कुठे करताय याकडेही लक्ष द्यावं लागतं . लग्नाला ही काही नियम असतात हे माहितीए का तुम्हाला ? जसा देश तसा वेश असं म्हणतो . तसंच प्रत्येक देशाचे लग्नासंबंधीचे स्वतःचे असे काही नियम आहेत ते वाचाल तर म्हणाल गड्या अपुला देश बरा… सऊदी अरबः सऊदी अरबमधले पुरूष पाकिस्तान , बांग्लादेश , चाड किंवा म्यानमार मधल्या महिलेशी विवाह करू शकत नाहीत . अमेरिकाः लग्नासाठी काय लागतं असं विचारलं तर उत्तर सोपं आहे . मुलगा आणि मुलगी . पण अमेरिकेच्या कॅलिफोर्निया , टेक्सास , कॉलराडो आणि मॉन्टानामध्ये जर दोघांपैकी एक व्यक्ती सैन्यात असेल तर एकाचा अनुपस्थितही लग्न होऊ शकतं . लग्नाच्यावेळी दोघांपैकी एक व्यक्ती उपस्थित असली तरी चालते . ते लग्न मान्य केलं जातं . मग , आहे ना नवल… जपानः जपानमध्ये मोठा भाऊ आपल्या छोट्या भावाच्या प्रेयसीला कायदेशीररित्या लग्नाची मागणी घालू शकतो . फ्रान्सः लग्न दोन जीवांचा मेळ असतो असं म्हणतात . पण , फान्समध्ये मेलेल्या माणसाशीही लग्न करता येते . विश्वास बसत नाहीए ना ? पण हे खरंय . एखादी व्यक्ती मरण पावली आहे पण त्या व्यक्तीशी लग्न करण्याची जर कोणाची इच्छा असेल तर ती व्यक्ती मृत माणसाशी लग्न करू शकते . मोनॅकोः आपल्याकडे पळून जाऊन लग्न करण्याचा तर ट्रेण्डच आहे . पण मोनॅकोमध्ये लपून केलेलं लग्न मान्य केलं जात नाही . जोवर तुम्ही सार्वजनिकरित्या तुमच्या लग्नाची घोषणा करत नाहीत तोवर त्या लग्नाला मान्यता मिळत नाही . ग्रीसः लग्न ठरल्यानंतर पत्रिका छापणं हा तर आपल्या आवडीचाच विषय . पण ग्रीसच्या यूनानमध्ये शहरी प्रशासनाच्या दरवाजावर दोघांची नावं लिहून तो कागद चिकटवायचा . जर तो कागद १० दिवस तसाच राहीला तर लग्न झालं . बास . . इंग्लंड आणि वेल्सः समुद्र किनारी मोकळ्या आभाळाखाली लग्न करण्याचं स्वप्न अनेकांचं असतं . पण नेमकी हीच गोष्ट इंग्लंड आणि वेल्समध्ये मान्य नाही . कोणाचंही लग्न एका इमारतीमध्ये एका छताखालीच होऊ शकतं . उघड्यावर केलेल्या लग्नाला इथे मान्यता नाही .


धूम्रपान करणारे लोक आपल्या आयुष्यमानात वाढ करू शकतात . मात्र त्यासाठी धूम्रपान सोडण्याची आवश्यकता आहे , असे एका संशोधनात समोर आले आहे . सत्तर अथवा त्यापेक्षा अधिक वय असणाऱ्या व्यक्ती जर धूम्रपान करत असतील तर त्यांना मृत्यू येण्याचे प्रमाण हे धूम्रपान न करणाऱ्या व्यक्तींपेक्षा तीनपट अधिक असते . अमेरिकेतील राष्ट्रीय आरोग्य संस्था ( एनआयएच ) च्या संशोधकांनी याबाबत संशोधन केले आहे . यासाठी संशोधकांनी ७० अथवा त्यापेक्षा अधिक वय असणाऱ्या १ लाख ६० हजार व्यक्तींची माहिती घेऊन अभ्यास करण्यात आला . यासाठी धूम्रपान करणाऱ्यांची आणि त्यांच्या मृत्यूबाबतची माहिती २००४ - ०५ पासून घेण्यात येत होती . यात ५६ टक्के जण धूम्रपान सोडलेले , तर ६ टक्के धूम्रपान करत असलेल्यांचा सहभाग होता . धूम्रपान करणाऱ्यांमध्ये महिलांच्या तुलनेत पुरुषांचे प्रमाण जास्त असल्याचे दिसून आले , तर धूम्रपान करण्यास वयाच्या १५ व्या वर्षांपासून सुरुवात होते . हे प्रमाण १९ टक्के पुरुषांच्या तुलनेत ९ . ५ टक्के स्त्रिया असे आहे . याचा सरासरी प्रत्येक ६ . ४ वर्षांनंतर पाठपुरावा केल्यानंतर धूम्रपान करणाऱ्यांपैकी १६ टक्के जणांचा मृत्यू झाल्याचे आढळून आले . धूम्रपान करणाऱ्या पुरुषांच्या तुलनेत प्रत्येक पातळीवर महिलांचा मृत्युदर कमी असल्याचे दिसून आले . मृत्यू होण्यासाठी वय आणि ते किती वेळ धूम्रपान करत आहे , यावर कारणीभूत असल्याचे संशोधनात म्हटले आहे . हे संशोधन ‘अमेरिकन जर्नल ऑफ प्रिव्हेन्शन मेडिसिन’मध्ये प्रसिद्ध करण्यात आले आहे . ( टीप : ‘ आरोग्यवार्ता ’ मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘ लोकसत्ता ’ चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


जिओने मार्केटमध्ये दमदार एन्ट्री केल्यानंतर सर्वच स्पर्धक कंपन्या आपल्या ग्राहकांना आकर्षक ऑफर देऊ करत आहेत . नुकतीच जिओने आपल्या ग्राहकांसाठी एक विशेष कॅशबॅक ऑफर जाहीर केल्यानंतर आता आयडियानेही आपल्या ग्राहकांसाठी अनोखी कॅशबॅक ऑफर जाहीर केली आहे . आयडियाने आपल्या ग्राहकांसाठी मॅजिक कॅशबॅक ऑफर सादर केली आहे . तुम्ही जर आयडिया ग्राहक असला आणि तुम्हाला या प्लॅनचा लाभ घ्यायचा असेल तर ऑनलाईन आणि डिजिटल प्लॅटफॉर्मच्या माध्यमातून रिचार्ज करा . ही ऑफर ३९८ रुपयांपेक्षा अधिक किंमतीचा रिचार्ज करणाऱ्या ग्राहकांसाठी लॉन्च करण्यात आला आहे . ३९८ पेक्षा अधिक रुपयांचा रिचार्ज केल्यास ३ , ३०० रुपयांचा फायदा मिळेल . आयडिया युजर्सला ही रक्कम कॅशबॅकच्या माध्यमातून परत मिळेल . आयडियाचा हा प्लॅन सर्वात जास्त कॅशबॅक असणारा प्लॅन आहे . आयडियाचे ३९८ रुपयांचा रिचार्ज केल्यास तुम्हाला ४०० रुपयांचे कॅशबॅक व्हाऊचर मिळेल . यासाठी तुम्हाला ५० रुपयांचे ८ व्हाऊचर मिळतील . डिस्काऊंट व्हाऊचर एका वर्षाच्या दरम्यान ३०० हून अधिक रुपयांचे रिचार्ज करण्यासाठी वापरु शकतात . याबरोबरच आयडिया युजर्सना २ , ७०० रुपये किंमतीचे शॉपिंग कूपन दिले जातील . हे कूपन तुम्ही आयडियाच्या वेबसाईटवर शॉपिंगसाठी वापरू शकता . ही ऑफर १० फेब्रुवारीपर्यंत मर्यादित असेल असेही कंपनीकडून सांगण्यात आले आहे . माय आयडिया अॅप किंवा आयडियाच्या वेबसाईटवरून रिचार्ज केल्यास तुम्हाला २०० रुपयांपर्यंत कॅशबॅक मिळेल . या कॅशबॅकची एकूण किंमत ३३०० रुपये असेल . आयडियाचे ३९८ रुपयांचा रिचार्ज केल्यावर तुम्हाला अनलिमिटेड कॉलिंग दररोज १ जीबी डेटा आणि १०० एसएमएस दिले जातील . या पॅकची व्हॅलिटीडी ७० दिवसांची आहे . जिओने नुकतीच आपली आणखी एक ऑफर जाहीर केली होती . यामध्ये ३९८ रुपयांच्या रीचार्जवर ग्राहकांना ७०० रुपयांची कॅशबॅक ऑफर मिळणार आहे . ऑनलाइन रिचार्ज करणाऱ्या ग्राहकांना ही ऑफर मिळणार असून ती ३१ जानेवारीपर्यंत उपलब्ध असेल असे सांगण्यात आले होते . तुम्ही ३९८ रुपयांपेक्षा जास्त रुपयांचे रिचार्ज केले तर तुमच्या वॉलेटमध्ये ३०० रुपये येतील . याशिवाय जिओच्या अॅपमध्ये ५० रुपयांचे ८ व्हाऊचर मिळतील . त्यामुळे पुन्हा रिचार्ज करायचे असल्यास ग्राहकांना हे व्हाऊचर वापरता येतील . याशिवाय अँमेझॉन पे , फोन पे , फ्रिचार्ज आणि पेटीएमसारख्या इतर वॉलेटमधून रिचार्ज केल्यावर आकर्षक ऑफर्स देण्यात येणार असल्याचे कंपनीने सांगितले होते .


आयओसीने नियुक्ती रद्द ठरविली तरच राजीनामा देण्याचा पवित्रा नवी दिल्ली - भारतीय ऑलिंपिक संघटनेच्या आजीव अध्यक्षपदी नियुक्तीवर तीव्र टीकेची चौफेर झोड उठल्यानंतरही हरियानाचे वादग्रस्त क्रीडा संघटक अभयसिंह चौटाला किल्ला नेटाने लढवीत आहेत . त्यांनी टोलवाटोलवीचा डाव टाकला आहे . आंतरराष्ट्रीय ऑलिंपिक समितीने ( आयओसी ) आपली नियुक्ती रद्द ठरविली तरच राजीनामा देऊ , असा पवित्रा त्यांनी घेतला . याविषयी भारतीय ऑलिंपिक संघटनेचे ( आयओए ) अध्यक्ष एन . रामचंद्रन यांनीच ‘आयओसी’ला विचारणा करावी , अशी मागणीही त्यांनी केली . चौटाला यांनी बुधवारी केंद्रीय क्रीडामंत्री विजय गोयल यांच्यावर टीका केली होती . नंतर त्यांनी राजीनाम्याची तयारी दर्शविली होती , पण गुरुवारी त्यांनी टोलवाटोलवीचा खेळ सुरू केला . त्यांनी जारी केलेल्या निवेदनात म्हटले आहे की , ‘या मानाच्या पदासाठी माझी नियुक्ती केल्याबद्दल मी ‘आयओए’चे आभार मानू इच्छितो . मी हे मानद पद स्वीकारण्याविषयी आयओसी अनुकूल नसेल तर भारतीय क्रीडा क्षेत्र , क्रीडापटूंचे सर्वोत्तम हित ; तसेच खेळातील चांगले प्रशासन , पारदर्शकता आणि सफाईसाठी त्याग करण्यास मला आनंदच वाटेल . ही भूमिका मी एक वेगळे पत्र लिहून यापूर्वीच आयओएला कळविले आहे . अध्यक्षांनी व्यक्तिशः यासंदर्भात ‘आयओसी’शी चर्चा करावी . ’ त्यांनी गोयल यांच्यासह प्रसार माध्यमांवर नेम साधला . ‘खेळासाठी मी विनम्र योगदान दिले आहे . त्याची पावती म्हणून मला हा सन्मान देण्यात आला आहे . अशावेळी गोयल यांची तीव्र प्रतिक्रिया आणि प्रसार माध्यमांनीही याकडे इतके लक्ष देणे आश्चर्यकारक आहे . २०१३ मध्ये मी अध्यक्षपदाचा राजीनामा देऊन त्याग केला होता . वास्तविक तेव्हा ‘आयओए’ची घटना आणि भारतीय राज्य घटनेनुसार माझी निवड झाली होती . तीन नामवंत न्यायाधीशांच्या देखरेखीखाली पारदर्शक पद्धतीने झालेल्या निवडणुकीत मी निवडून आलो होतो . ’ मोदींकडे जाण्याचे संकेत चौटाला रिओ ऑलिंपिकला उपस्थित होते . त्यावरून वाद झाला होता . यासंदर्भात त्यांनी गोयल यांच्यावर नेम साधत वेळ आल्यास पंतप्रधान नरेंद्र मोदी यांच्यापर्यंत जाण्याचे संकेत दिले . ते म्हणाले , की ‘रिओमधील माझ्या उपस्थितीवरसुद्धा प्रश्नचिन्ह उपस्थित करण्यात आले . रिओमधील गोयल यांच्या वर्तणुकीची मला व्यक्तीशः जाणीव आहे . ‘आयओसी’नेच त्यांच्या तसेच सहकाऱ्यांच्या वर्तनावर आक्षेप घेऊन त्यांचे अधिस्वीकृती पत्र काढून घेण्याचा इशारा दिला होता . मला या प्रकरणी आणखी भाष्य करून क्रीडामंत्र्यांची स्थिती अवघड करायची इच्छा नाही ; पण गरज पडल्यास मी पंतप्रधानांना रिओविषयी माहिती देईन . ’


चैताली जोशी उत्स्फूर्त अभिनयामुळे पुष्कर लोणारकर या बालकलाकाराचं नाव आता ओळखीचं झालंय . नुकत्याच प्रदर्शित झालेल्या ‘चि . व चि . सौ . कां’ या सिनेमात नायिकेच्या लहान भावाची भूमिका साकारून त्याने सिनेमात धमाल उडवलेली आहे . ‘फुकनीच्या म्हणजे शिवी आहे का . . ती फुकनी नसते का चुलीची . . नरसाळ्या ! ’ हा संवाद आठवतोय ? कसा विसरता येईल म्हणा . निखळ मनोरंजन करणाऱ्या ‘एलिझाबेथ एकादशी’ या सिनेमामधल्या गण्याचा हा लोकप्रिय झालेला संवाद . हा गण्या या सिनेमानंतर अनेक सिनेमांमध्ये दिसला . नुकताच तो ‘चि . व चि . सौ . कां . ’ यामध्येही दिसला . पण या वेळी तो दिसला टिल्ल्या म्हणून . हा टिल्ल्या म्हणजे पुष्कर लोणारकर . उत्स्फूर्त अभिनय , संवादफेक , हावभाव या साऱ्यामुळे पुष्करच्या कामाचं प्रेक्षकांकडून कौतुक होतंय . ‘एलिझाबेथ . . ’नंतर ‘बाजी’ , ‘रंगा पतंगा’ , ‘रांझण’ या सिनेमांमध्येही पुष्कर दिसला . लहान वयातच अभिनयाची समज असलेला पुष्कर ‘चि . व चि . . ’ मध्ये धमाल करतो आणि प्रेक्षकांना खळखळून हसवतो . लग्नसंस्थेवर भाष्य करणारे सिनेमे याआधीही येऊन गेले आहेत . त्यातून वेळोवेळी महत्त्वाचे संदेशही आपण ऐकले , बघितले आहेत . पण , एक वेगळा विचार ‘चि . व चि . सौ . कां’मध्ये दिसून आला . विषय , संवाद , कलाकारांचा अभिनय या साऱ्यामुळे तर सिनेमा लक्षात राहतोच . पण पुष्करमुळेसुद्धा तो आकर्षक वाटतो . पुष्कर याआधी अनेक सिनेमांमधून दिसला आहे . पण , ‘चि . व . . ’मधलं त्याचं काम एकदम भन्नाट झालं आहे . सिनेमा सुरुवातीपासून शेवटपर्यंत हसवतोच ; त्यात भर पडते ती पुष्करच्या अभिनयाची . घरातलं शेंडेफळ त्याने उत्तम रंगवलंय . पुष्करची अभिनयाची सुरुवात झाली ‘एलिझाबेथ एकादशी’ या सिनेमापासून . दिग्दर्शक परेश मोकाशी आणि लेखिका मधुगंधा कुलकर्णी यांना या सिनेमासाठी पंढरपूरमध्ये वाढलेली , वारीचा अनुभव घेतलेली लहान मुलं हवी होती . पुष्कर मुळचा पंढरपूरचाच . त्या सिनेमासाठी निवड झालेल्या मुलांपैकी पुष्कर एक . या निवडक मुलांची त्या सिनेमासाठी कार्यशाळा झाली आणि पुष्कर ‘एलिझाबेथ . ’मध्ये झळकला . त्या सिनेमातलं काम बघून त्याला आणखी काही सिनेमे मिळाले . त्यातही त्याने बाजी मारली . व चि . सौ . कां . ’ या सिनेमात काम करण्याचा अनुभव तो सांगतो , ‘मधुगंधा मॅडमनी माझे फोटो मागितले होते . काही दिवसांनी मी त्यांना फोन करून त्याबाबत विचारलं . तेव्हा मला कळलं की त्यांच्याच एका सिनेमासाठी त्यांनी मला फोटो पाठवायला सांगितले आहेत . मग पुन्हा एकदा कार्यशाळा झाली आणि भूमिका समजली . मी माझी भूमिका पडद्यावर रंगवली . त्याला प्रेक्षकांचा उत्तम प्रतिसाद मिळतोय ; याचा खूप आनंद आहे . ’ पुष्करची ‘एलिझाबेथ . . ’मध्ये जशी संवादफेक होती तशीच ‘ . . चि . सौ . कां . ’मध्येही आहे . त्याचे संवाद अतिशय साधे आहेत पण ते बोलण्याची पद्धत वेगळी असल्यामुळे प्रेक्षक तिथे खळखळून हसतो . ‘त्यांचं जोडायचंय की तुमचं तोडायचंय’ , ‘त्यांना ते चित्र आवडलं नाही म्हणजे त्यांच्यातले हार्मोन्स संपत चाललेत का , ’ असे संवाद प्रेक्षकांची दाद मिळवतात . ‘ए आई मला पैठणी हवी हं हिच्या लग्नात . नाहीतरी आपल्या घरातलं हे शेवटचंच कार्य आहे , ’ असं सावित्री म्हणजे सिनेमाच्या मुख्य नायिकेची मोठी बहीण म्हणते त्यावर टिल्ल्या ‘का ? माझं लग्न ? ’ असं पटकन इतक्या आत्मविश्वासाने म्हणतो की त्यानंतरचा संपूर्ण प्रसंग प्रेक्षकांना हसवतो . त्याचे वडील त्याला म्हणतात , ‘आम्ही एका छोटय़ा समारंभाला जातोय . ’ तर त्यावर तो वडिलांना सांगतो , ‘आमच्या शाळेतही एक छोटा समारंभ आहे . मी , तुम्ही आणि शाळेचे मुख्याध्यापक असा’ हे वाक्य ज्या पद्धतीने तो म्हणतो त्यावर सिनेमागृहात हशा फुटलाच म्हणून समजा . ही सगळी कमाल संवादलेखकाची आहेच . पण त्याचबरोबर ते सादर करणाऱ्या कलाकाराचीही आहे . म्हणूनच पुष्कर लोणारकरची दखल घ्यावीच लागेल . प्रेक्षकांना टिल्ल्या ही व्यक्तिरेखा आवडली याचं एक कारण तो सांगतो , ‘टिल्ल्या अतिशय खोडकर आहे . मला वाटतं प्रेक्षकांना ती व्यक्तिरेखा आवडली , कारण प्रत्येकात त्या वयामध्ये एक खोडकर वृत्ती असतेच . त्या वृत्तीशी प्रेक्षकांनी जोडून घेतलं आणि म्हणून त्यांना ती व्यक्तिरेखा आवडली असं मला वाटतं . ’ सिनेमात त्याला दुकानातून काही तरी आणायला सांगतात . तेव्हा त्याचं पोट दुखतंय असं तो सांगतो . थोडय़ा वेळाने आणखी काही काम सांगतात . तेव्हा त्याचे पाय दुखण्याचं कारण तो पुढे करतो . हा खोडकरपणा पुष्करने अतिशय चोख रेखाटला आहे . घरी आलेल्या पाहुण्यांसमोर बिनधास्त बोलण्याचा प्रसंगही तितकाच भन्नाट ! आत्तापर्यंत पुष्करने साकारलेल्या भूमिकांमध्ये ग्रामीण भाषेची ढब होती . पण ‘चि . सौ . कां . ’मध्ये पुणेरी ढब आहे . त्याला स्वतःला ते करताना खूप मजा आल्याचं तो आवर्जून सांगतो . अडीच वर्षांमध्ये पाच सिनेमांमध्ये दिसलेला पुष्कर या यशाला अजिबात हुरळून गेलेला नाही . तो सध्या नववीत आहे . करिअर कशामध्ये करायचं , याचं नेमकं उत्तर त्याला आता तरी देता येत नाही . पण शिक्षण पूर्ण करुन एक पर्याय सोबतीला ठेवणं हे मात्र त्याला ठाऊक आहे . ‘आता सिनेमांमध्ये काम करतोय . त्याचं कौतुकही होतंय म्हणून आता यातच करिअर करायचंय असं मी अजून तरी ठरवलं नाही . तिथे कधी काम मिळेल तर कधी नाही , याची मला माहिती आहे . त्यामुळेच शिक्षण पूर्ण करून मी स्वतःसाठी एक पर्याय निश्चितच ठेवणार आहे . दहावीनंतर मी काय करेन हेही मला आता सांगता येणार नाही . पण कदाचित विज्ञान शाखेकडे झुकेन असं वाटतं . गेली चार र्वष मी शास्त्रीय संगीत शिकतोय . त्यामुळे कदाचित त्यातही करिअर करण्याचा माझा विचार पक्का होईल . मला आता नेमकं सांगता येणार नाही . पण मी अनेक पर्यायांचा विचार करेन , ’ पुष्कर करिअरबद्दलचं त्याचं मत व्यक्त करतो . वाचा : अलका कुबल - आठल्येंच्या मुलीची गगन भरारी साधारणपणे बालकलाकारांचं कौतुक झालं की त्यांचे कुटुंबीयच जास्त उत्सुक असतात . त्याला मिळणाऱ्या नवनवीन कामांमध्ये त्यांनाच जास्त रस असतो . पण पुष्करच्या बाबतीत तसं झालं नाही . खरं तर फार कमी कालावधीत पुष्कर लोकप्रिय झाला आहे . पण , त्याच्या आई - बाबांचा ‘आता तू सिनेमांमध्येच काम कर’ असा आग्रह अजिबात नाही . त्यांचंही प्राधान्य शिक्षणालाच आहे . त्यानंतर त्याला हवं ते करण्याचं स्वातंत्र्य त्यांनी त्याला दिल्याचं तो सांगतो . पुष्करला कविता करण्याचाही छंद आहे . त्याला वाचनही आवडतं . आगामी ‘टीटीएमएम’ आणि ‘खिडकी’ या दोन सिनेमांमध्येही तो दिसणार आहे . त्याच्या प्रत्येक सिनेमांमधून प्रेक्षकांचं मनोरंजन करणारा पुष्कर पुढील सिनेमांमधूनही तितकीच धम्माल करेल आणि प्रेक्षकांचं करमणूक करेल , असं दिसतंय . मराठी सिनेमांमध्ये सध्या असलेली बालकलाकारांची फळी अधिकाधिक बळकट होतेय हे पुष्करच्या उदाहरणावरून पुन्हा एकदा सिद्ध झालं . चैताली जोशी – response . lokprabha @ expressindia . com @ chaijoshi11 सौजन्य – लोकप्रभा


भारतीय संघाचा सर्वात यशस्वी कर्णधार महेंद्रसिंग धोनीने कसोटीतून निवृत्ती आणि कर्णधार पदावरून पायउतार झाला असला तरी त्याचा चाहता वर्ग अजूनही कायम आहे . धोनीची एक झलक मिळण्यासाठी चाहत्यांची काहीही करण्याची तयारी असते . धोनीच्या कारचा पाठलाग करणारेही चाहते आपण याआधी पाहिले आहेत . क्रिकेट विश्वात यशाचे शिखर गाठले असले तरी आपले पाय अजूनही जमिनीवर असल्याचे धोनीच्या वर्तणुकीतून दिसून आले आहे . आपल्या चाहत्यांची धोनी वेळोवेळी दखल घेत असतो . धोनी सध्या झारखंड संघाकडून विजय हजारे करंडक स्पर्धेत खेळत आहे . धोनीसारखा अनुभववीर संघात असल्याने झारखंडने यावेळी स्पर्धेत अफलातून कामगिरी करत स्पर्धेची उपांत्य फेरी गाठली . दिल्लीत झालेल्या सामन्यात झारखंडसमोर विजयासाठी १५९ धावांचे आव्हान होते आणि त्याचा पाठलाग करताना संघाने चार विकेट्स गमावल्या होत्या . झारखंडचा फलंदाज बाद झाला की स्टेडियमवर ‘धोनी . . धोनी’ असा जयघोष होत होता . धोनीने आपल्या चाहत्यांच्या अपेक्षा पूर्ण करत आपल्या बॅटने उपस्थितांचे मनोरंजन केले . षटकार ठोकून धोनीने सामना जिंकला . दरम्यान , एका चाहत्याने सर्व सुरक्षा व्यवस्था भेदून धोनीकडे धाव घेतली आणि त्याचे चरणस्पर्श केले . आपल्या चाहत्याला धोनीने ऑटोग्राफ देखील दिला . याआधी देखील एका चाहत्याने अशाच प्रकारे भर सामन्यात स्टेडियममध्ये धाव घेऊन धोनीची भेट घेतली होती . इंग्लंडविरुद्धच्या सराव सामन्यात धोनीने भारतीय संघाचे शेवटचे नेतृत्त्व केले . मुंबईच्या ब्रेबॉन स्टेडियमवर हा सामना खेळविण्यात आला होता . याच सामन्यात हा किस्सा घडला होता . धोनीच्या पाया पडण्यासाठी चाहता मैदानात धावत आल्यानंतर पंचांनी त्याला खेळपट्टीवर पाय न ठेवण्यासाठी बजावले होते . त्यावेळी धोनीने खेळपट्टीवरून उडी मारण्याचे निर्देश दिले होते आणि भेट घेऊ दिली होती . त्यानंतर सुरक्षारक्षकांनी चाहत्याला मैदानाबाहेर नेले आणि सामना पुन्हा सुरू करण्यात आला होता .


चॅम्पियन्स करंडक स्पर्धेमध्ये आठ संघाशिवाय इंग्डमधील पावसाची देखील चर्चा आहे . अनेक सामन्यांमध्ये व्यत्यय आणलेल्या पावसाने मंगळवारी भारतीय संघाच्या सराव सत्रावर पाणी फिरवले . पावसामुळे सराव होऊ न शकल्यामुळे भारतीय खेळाडू भ्रमंती करताना दिसले . पावसामुळे परिसरात थंडीचे वातावरण असताना सर्व खेळाडू गरम कपडे घालून फिरण्यासाठी बाहेर पडले . मात्र , या दौऱ्यावर रोहित शर्माची पत्नी रितिकाने मात्र स्टायलिस्ट कपड्यात बाहेर पडण्यास पसंती दिली . पत्नीच्या स्टाइलीशपणावर रोहित शर्माने तिची फिरकी घेतली . रोहितने इन्स्टाग्राम अकाऊंटवरुन रितिकासोबतचा एक फोटो शेअर केला आहे . यामध्ये रितिका पांढऱ्या रंगाचा टॉप आणि निळी जीन्स घातल्याचे दिसते . या फोटोला दिलेल्या कॅप्शनमध्ये रोहितने लिहिलंय की , ‘ही तीच आहे जी म्हणते मला थंडी वाजत नाही . ’ पावसामुळे सराव सामन्यात व्यत्यय आल्यामुळे भारतीय क्रिकेट संघातील खेळाडू मनमुराद आनंद लुटताना दिसले . रोहितसोबतच इंग्लंड दौऱ्यावर भारतीय संघातील भरवशाचा फलंदाज अजिंक्य रहाणेनेदेखील पत्नीसोबत वेळ घालवला . अजिंक्यने राधिकासोबत एकांतात वेळ घालवणे पसंत केले . दोघांनी एका हॉटेलमध्ये डिनर देखील केला . तर दुसरीकडे रवींद्र जाडेजाने एकट्याने भ्रमंती केली . जाडेजाने त्याच्या इन्स्टाग्राम अकाऊंटवरुन चाहत्यांसोबत सेल्फी घेतानाचे फोटो शेअर केले आहेत . खेळाडू पावसामुळे मिळालेल्या सुट्टीचा मनमुराद आनंद घेत असताना भारतीय संघाचे प्रशिक्षक अनिल कुंबळे यांनी फिटनेसवर भर दिला . ते पत्नीसोबत किंगस्टम रॉयल हॉटेलच्या गार्डनमध्ये वॉक करताना दिसले . भारतीय संघाने पाकिस्तानविरुद्धच्या सलामीच्या सामन्यात दमदार कामगिरी केली . या सामन्यात रोहित शर्माने ९१ धावांची खेळी केली होती . पहिल्या सामन्यातील कामगिरीत सातत्य राखत भारतीय संघ गुरुवारी श्रीलंकेविरुद्धच्या सामन्यात मैदानात उतरेल . श्रीलंकेविरुद्धचा सामन्यात यश मिळवल्यास भारतीय संघाच्या उपांत्यसामन्यातील तिकिट जवळ जवळ पक्के होईल .


विश्वचषक पात्रता स्पर्धेत गुरुवारी ऑस्ट्रेलियाचे आव्हान युद्धजन्य परिस्थिती आणि अंतर्गत कलहात अडकलेल्या सीरियाच्या फुटबॉल संघाला विश्वचषक पात्रता खुणावत आहे . अशा कठीण प्रसंगातून जात असलेल्या या देशातील संघ अविश्वसनीय कामगिरी करण्यासाठी सज्ज झाला आहे . पात्रता स्पर्धेत त्यांच्यासमोर आशियाई विजेता ऑस्ट्रेलियाचे आव्हान आहे . सीरियात सध्या युद्धाचे वातावरण असल्यामुळे त्यांच्या देशात होणारे सामने मलेशियात आयोजित केले जात आहेत . त्यांचा ऑस्ट्रेलियाबरोबरचा परतीचा सामना सिडनी येथे पुढील आठवडय़ात होणार आहे . याआधी झालेल्या सामन्यांमध्ये सीरियाने दक्षिण कोरिया व इराण या बलाढय़ संघांना बरोबरीत रोखले होते . तसेच त्यांनी चीन , उजबेकिस्तान व कतार यांच्यावर सनसनाटी विजय मिळवला होता . ऑस्ट्रेलियाविरुद्ध येथे उद्या होणाऱ्या सामन्याबाबत सीरियाचे प्रशिक्षक अयमान अल हकीम हे आशावादी आहेत . ते म्हणाले , ‘आतापर्यंत आमच्या खेळाडूंनी सातत्यपूर्ण कामगिरी केली आहे . ऑस्ट्रेलियाविरुद्ध विजय मिळविणे सोपे नसले तरीही आम्ही त्यांच्यावर मात करण्यासाठी शेवटपर्यंत क्षमतेच्या शंभर टक्के कौशल्य दाखविण्याचा प्रयत्न करू . संघातील खेळाडूंवर कोणतेही दडपण नाही . विजय मिळविण्यासाठी हे खेळाडू उत्सुक झाले आहेत . ’ अर्जेटिनापुढे आज पेरूचे आव्हान मॉन्टेविदिओ : फुटबॉलच्या जागतिक स्तरावर अर्जेटिनाचा दबदबा असला , तरी पुढील वर्षी होणाऱ्या विश्वचषक फुटबॉल स्पर्धेच्या पात्रता फेरीत त्यांच्यावर बाद होण्याची वेळ आली आहे . त्यामुळेच ब्युनोस आयर्स येथे गुरुवारी होणाऱ्या पात्रता सामन्यात पेरूविरुद्ध त्यांची कसोटीच ठरणार आहे . अर्जेटिनाची सध्याची कामगिरी पाहता त्यांनी दोन वेळा विश्वचषक स्पर्धा जिंकली असेल असे कोणाला सांगूनही पटणार नाही . महागडय़ा खेळाडूंमध्ये गणना असलेल्या लिओनेल मेस्सी याचा समावेश असूनही अर्जेटिनाला पात्रता फेरीतील सोळा सामन्यांमध्ये केवळ सोळा गोल नोंदवता आले आहेत . स्पर्धेतून यापूर्वीच बाद झालेल्या बोलिव्हियानेही त्यांच्यापेक्षा जास्त गोल केले आहेत . व्हेनेझुएलाविरुद्ध नुकत्याच झालेल्या पात्रता फेरीच्या लढतीत त्यांना १ - १ अशी बरोबरी स्वीकारावी लागली होती . साखळी गटात अर्जेटिना पाचव्या स्थानावर असून पेरू देशानंतर त्यांचा फक्त इक्वेडोरविरुद्धचा सामना बाकी आहे . पहिले चार संघ मुख्य फेरीसाठी पात्र ठरणार आहेत स्लोवेनियाविरुद्ध आज इंग्लंडची परीक्षा लंडन : भरवशाचा आक्रमक खेळाडू म्हणून ख्याती असलेल्या हॅरी केन हा कशी कामगिरी करतो यावरच इंग्लंडचे स्लोवेनियाविरुद्धच्या विश्वचषक फुटबॉल स्पर्धा पात्रता लढतीमधील यशापयश अवलंबून आहे . या दोन संघांमध्ये येथे गुरुवारी होणाऱ्या पात्रता फेरीत इंग्लंडची परीक्षाच आहे . हॅरीला ऑगस्टमध्ये गोलांच्या दुष्काळास सामोरे जावे लागले होते , मात्र सप्टेंबर महिन्यात त्याला सूर गवसला आहे . त्याने क्लब व देशाकडून आठ सामन्यांमध्ये भाग घेतला . त्यामध्ये त्याने तेरा गोल केले आहेत . स्लोवेनियाविरुद्ध त्याच्यावरच इंग्लंडची मुख्य मदार आहे . हा सामना जिंकला , तर इंग्लंडला पुढील वर्षी रशियात होणाऱ्या विश्वचषक स्पर्धेतील मुख्य फेरीत प्रवेश मिळणार आहे .


दुबईत झालेल्या आंतरराष्ट्रीय खुल्या बुद्धिबळ स्पर्धेत गोव्याची वूमन ग्रॅंडमास्टर भक्ती कुलकर्णी हिने महिलांत सर्वोत्कृष्ट कामगिरीचे बक्षीस जिंकले . तिने नऊपैकी साडेपाच गुणांची कमाई केली . महिलांत अव्वल क्रमांक पटकाविताना भक्तीने शेवटच्या फेरीत चीनच्या डेंग तियान्ले हिला नमविले . स्पर्धेत एकूण 42 देशांतील बुद्धिबळपटूंना भाग घेतला होता . वूमन इंटरनॅशनल मास्टर मिला झार्कोविच हिला दुसरा क्रमांक मिळाला . भारताची अनुभवी इंटरनॅशनल मास्टर तानिया सचदेव , राष्ट्रीय विजेती पद्मिनी रौत , तीन वेळची माजी राष्ट्रीय विजेती मेरी ऍन गोम्स , इजिप्तची वूमन ग्रॅंडमास्टर मोना खालिद , फ्रेंच वूमन ग्रॅंडमास्टर नायनो मैसुराझे , जॉर्जिया वूमन ग्रॅंडमास्टर इग्ना चार्खालाश्विली यांनीही बक्षीसविजेत्या खेळाडूंत स्थान मिळविले . भक्ती सध्याची आशियाई महिला विजेती असून " गोवा कार्बन लिमिटेड ' ची सदिच्छा दूत आहे . गेल्या फेब्रुवारीत भक्तीने भोपाळ येथे एअर इंडियाचे प्रतिनिधित्व करताना भोपाळ येथे राष्ट्रीय सांघिक स्पर्धेत सुवर्णपदकाची कमाई केली होती . गोवा बुद्धिबळ संघटनेने भक्तीचे अभिनंदन केले आहे .


प्रो कबड्डी लीग प्रो कबड्डी लीगमध्ये मंगळवारी हरयाणा स्टीलर्स व तमिळ थलायव्हा यांच्यात झालेला पहिला सामना ४० - ४० असा बरोबरीत सुटला . तर दुसऱ्या सामन्यात बंगाल वॉरियर्सने तेलुगू टायटन्सचा ३९ - ३४ असा पराभव करून त्यांच्या बाद फेरीच्या आशा धुळीस मिळवल्या . कोलकाता येथील नेताजी इन्डोर स्टेडियमवर रंगलेल्या या सामन्यात हरयाणाने अखेरच्या मिनिटात दोन गुण मिळवून पराभव टाळला . यंदाच्या हंगामातील सर्वाधिक बोली लागलेल्या हरयाणाच्या मोनू गोयतने चढायांचे १७ गुण मिळवले . त्याला तमिळ थलायव्हाच्या अजय ठाकूरनेदेखील चढायांचे १७ गुण मिळवून कडवी झुंज दिली . या दोन्ही संघांचे स्पर्धेतील आव्हान आधीच संपुष्टात आले असून हरयाणाने ‘अ’ गटात , तर थलायव्हाने ‘ब’ गटात अखेरचे स्थान मिळवले . हरयाणासाठी प्रतिभावान विकास खंडोलानेदेखील १० गुण मिळवत मोनूला योग्य साथ दिली . थलायव्हासाठी आनंदने चढायांचे ८ , तर अमित हुडाने पकडींचे चार गुण मिळवत मोलाची कामगिरी केली . दुसऱ्या सामन्यात बंगाल वॉरियर्सने तेलुगू टायटन्सवर ३९ - ३४ अशी मात करून त्यांचे आव्हान संपुष्टात आणले . बंगालसाठी मनिंदर सिंगने चढायांचे सर्वाधिक १२ गुण मिळवले , त्याला सुरजीत सिंगकडून बचावात चांगली साथ लाभली . राहुल चौधरीच्या अनुपस्थितीत खेळणाऱ्या तेलुगूसाठी अरमानने चढायांचे ११ गुण मिळवले . तेलुगूच्या पराभवामुळे पाटणा पायरेट्स आणि यूपी योद्धा या संघांची बाद फेरी गाठण्याची संधी अधिक बळावली असून दोन्ही संघांचा प्रत्येकी एक सामना शिल्लक आहे .


ग्राहकांना आकर्षित करण्यासाठी बाजारात कायम वेगवेगळ्या ऑफर्स जाहीर होत असतात . ऑनलाइन कंपन्याही यामध्ये मागे नाहीत . सध्या स्मार्टफोनच्या कंपन्यांमध्येही जोरदार स्पर्धा सुरु असताना कंपन्यांमध्ये आपला फोन विकण्यासाठी अक्षरशः चढाओढ सुरु असल्याचे दिसते . फ्लिपकार्टही आपल्या ग्राहकांना वेगवेगळ्या ऑफर्स देत ऑकर्षित करण्यात मागे नाही . नुकताच फ्लिपकार्टने आपला अनोखा सेल आयोजित केला असून त्यामध्ये स्मार्टफोनवर विशेष सूट देण्यात येणार आहे . त्यामुळे तुम्ही स्मार्टफोन घेण्याचा विचार करत असाल तर या ऑफर्स तुम्हाला माहित असायलाच हव्यात . पाहूयात कोणत्या मोबाईलवर किती सूट मिळू शकते . Samsung Galaxy S7 : हा स्मार्टफोन फ्लिपकार्टवर ५० टक्के डिस्काऊंटने उपलब्ध आहे . त्यामुळे हा फोन तुम्हाला केवळ २२ , ९९० रुपयांना मिळू शकतो . यामध्ये ईएमआयचा पर्यायही देण्यात आला आहे . यामध्ये दरमहा तुम्हाला कमीतकमी २ , ५५५ रुपये भरावे लागू शकतात . याशिवाय एक्सचेंज ऑफर घेतल्यास आणखी फायदा मिळू शकतो . Asus Zenfone Zoom : फ्लिपकार्टवर हा फोन ६० टक्के डिस्काऊंटने १४ , ९९९ रुपयांना खरेदी करता येणार आहे . एक वर्षाची वॉरंटी असलेला हा फोन ४ जीबी रॅमचा असून ६४ जीबी स्टोरेजचा आहे . OPPO F3 Plus : ओप्पोच्या या फोनवर २१ टक्के डिस्काऊंट मिळणार असून तो १७ , ९९० रुपयांना खरेदी करता येणार आहे . १ , ९९९ रुपयांच्या ईएमआयवर हा फोन खरेदी करता येणार आहे . Lenovo Phab 2 : लिनोव्हो कंपनीचे फोन मागच्या काही महिन्यात जोरदार गाजले आहेत . यांचा खपही मोठ्या प्रमाणात झाला . कंपनीच्या Lenovo Phab 2 या फोनवर चांगली ऑफर देण्यात आली असून २० टक्के डिस्काऊंटने १७ , ९९९ रुपयांना मिळणार आहे . Moto Z2 Play : मोटो कंपनीचा फोन फोटो काढण्यासाठी आणि व्हॉईससाठी स्पेशल म्हणून ओळखला जातो . त्यामुळे तरुणांमध्ये या फोनविषयी विशेष आकर्षण आहे . फ्लिपकार्टवर हा फोन २१ , ९९९ रुपयांना उपलब्ध आहे . याबरोबरच जुना फोन देऊन हा फोन खरेदी करणार असाल तर आणखी ऑफर दिली जाणार आहे .


अस्थिमज्जेशी संबंधित मल्टिपल मायलोमा व अमायलोयडोसिस या रोगांमध्ये ग्रीन टीमधील संयुग गुणकारी ठरते असे दिसून आले आहे . वॉशिंग्टन विद्यापीठातील संशोधनानुसार एपिगॅलोकॅटेसिन ३ गॅलेट हे संयुग पॉलिफेनॉल गटातील असून ती ग्रीन टीच्या पानांमध्ये आढळून येते . ते मल्टिपल मायलोमा व अमायलोयडोसिस या रोगांनी ग्रस्त असलेल्या रुग्णांना उपकारक ठरते . लाइट चेन अमायलोयडोसिस या रोगात शरीराच्या एका भागातील प्रतिपिंड विविध अवयवांमध्ये पसरतात , त्यात हृदय व मूत्रपिंडाचा समावेश असतो . यात लाइट चेन अमायलोयडोसिसचा उलगडा आवश्यक होता व त्यावर ग्रीन टीमधील संयुग कसे काम करते हे समजते असे वॉशिंग्टन विद्यापीठाचे प्राध्यापक जॅन बिशके यांनी म्हटले आहे . लाइट चेन अमायलोयडोसिस अस्थिमज्जा रोगाच्या रुग्णांमधून वेगळे काढले गेले व नंतर त्यावर ग्रीन टीमधील संयुगाचे वेगवेगळे प्रयोग करण्यात आले . एपिगॅलोकॅटेसिन ३ गॅलेट या संयुगाचा परिणाम पार्किन्सन व अल्झायमर या रोगांमध्ये तपासण्यात आला . त्यात दोन्ही रोगांत साचत जाणाऱ्या घातक प्रथिनांना हे संयुग अटकाव करते असे दिसून आले . लाइट चेन अमायलोयडोसिसची पुनरावृत्ती व त्यांचे साचत जाणे यात थांबवले जाते .


बिग बॉस १० चे स्पर्धक ओम स्वामीने या कार्यक्रमाच्या सुरुवातीपासूनच घरातल्या सदस्यांना हैराण करुन सोडले आहे . सलमान खानने सतत समजावूनही ओम स्वामींनी काही सुधारण्याचे नाव घेतले नाही . आता तर त्यांनी असे काही केले आहे की त्यामुळे बिग बॉसने त्यांना घराच्या बाहेरचाच रस्ता दाखवला . त्याचे झाले असे की कर्णधार पदाच्या टास्कसाठी ओम स्वामी आणि बानी यांना आपआपले पिरॅमिड बनवायचे होते . घरातले अधिकतर सदस्य हे बानीलाच सहकार्य करत होते . या टास्कमध्येच असताना इतर सदस्य आणि बानी हे स्वामी ओम यांनी बनवलेला तो पिरॅमीड तोडून टाकले . हे बघून स्वामींना फार राग आला आणि प्रतिस्पर्ध्यांना रोखण्यासाठी त्यांनी एका भांड्यात लघवी केली . एवढेच करुन ते थांबत नाहीत तर त्यांनी ती लघवी बानी आणि रोहन यांच्या अंगावरही फेकली . बानीने रागात स्वामींना धक्का दिला आणि रोहनचाही हात त्यांच्यावर उचलला जातो . पण तरीही रोहनने स्वतःवर संयम दाखवले . घरातले इतर सदस्यही स्वामींच्या या हरकतीमुळे त्रस्त झाले आणि त्यांच्या विरोधात बिग बॉसने ठोस पाऊल उचलण्याची विनंतीही केली होती . त्यानंतर बिग बॉसने ओम स्वामींना लगेच घरातून बाहेर काढले होते . याआधी प्रियंका जग्गा हिलाही घरातून अशाच पद्धतीने बाहेर काढण्यात आले होते . बिग बॉसच्या इतिहासात असे पहिल्यांदाच झाले होते की , सलमानने एका स्पर्धकाला घरातून बाहेर काढले होते . प्रियांकाने सरळ सलमानशीच पंगा घेतल्यामुळे सलमानसोबत ती उद्धटपणाने वागताना दिसत होती . त्यामुळेच तिली बिग बॉसच्या घरातून बाहेर काढण्यात आले होते . स्वामी ओम यांनी खुद्द बिग बॉसलाच आता धमकी दिली होती . जर त्यांना या पर्वाचे विजेते बनवले नाही तर त्यांचे समर्थक बिग बॉसला सोडणार नाहीत . ते पुढे म्हणाले की , जर महाअंतिम फेरीत जर त्यांचे नाव घेतले गेले नाही तर ते आपली युनियन घेऊन येतील .


फोन ही चैनीची वस्तू झाली नसून २१ व्या शतकात राहणाऱ्या प्रत्येकाची गरज बनली आहे . पूर्वी फोनच्या किंमती सर्वसामान्यांना परवडणाऱ्या नव्हता . पण जसजशी मागणी वाढली तशा जास्तीत जास्त कंपनी मोबाईल मार्केटमध्ये उतरल्या . ग्राहकांना पर्याय मिळू लागले . फोन जाऊन त्याची जागा अँड्राईड फोनने घेतली . आज अँड्राईड फोन विकत घ्यायचे झाले तर शेकडो पर्याय तुम्हाला बाजारात मिळतील . तेव्हा तुम्हीही बजेटमध्ये फोन शोधत असाल तर आम्ही तुमच्यासाठी काही पर्याय आणले आहे . ज्यात फक्त १० हजारांत किंवा त्याहून कमी किंमतीत तुम्ही हे स्मार्टफोन विकत घेऊ शकता . अर्थात हे फक्त पर्याय आहेत , जर तुम्ही स्वस्तात मस्त फोन विकत घेण्याच्या विचारात आहेत तर या पर्यायांचा विचार करू शकता . झोपो कलर एम फाइव्ह झोपो या कंपनीने ‘एम फाइव्ह’ हा सर्वसामान्यांना परवडेल अशा किमतीत मोबाइल उपलब्ध केला आहे . यात पाच इंचाचा आयपीएस डिस्प्ले देण्यात आला आहे . झोपोने यात मीडिआटेकचा एमटी ६७३७ एम हा प्रोसेसर वापरला आहे . हा मोबाइल अॅण्ड्रॉइड सिक्स या ऑपरेटिंग सिस्टीमवर चालतो . या मोबाइलमध्ये वन जीबी रॅम आणि १६ जीबी मेमरी देण्यात आली आहे . या मोबाइलमध्ये दोन सिम कार्डची सुविधा आहे तसेच मोबाइलचे स्टोरेज मेमरी कार्डच्या साहाय्याने ६४ जीबीपर्यंत वाढवता येऊ शकते . या मोबाइलमध्ये मागील बाजूस पाच मेगापिक्सेलचा कॅमेरा आणि फ्लॅश देण्यात आले आहे तर पुढील बाजूस दोन मेगापिक्सएलचा कॅमेरा देण्यात आला आहे . यात २१०० एमएएचची बॅटरी देण्यात आली आहे . कनेक्टिव्हिटीसाठी या मोबाइलमध्ये फोरजी विओएलटीई , एलटीई , थ्रीजी , टूजी देण्यात आले आहे . यात वायफाय , जीपीएस , ब्लूटूथ , एफएम आहे . झोपो कलर एम फाइव्हमध्ये सगळ्या प्रकारचे महत्त्वाचे सेन्सर्स देण्यात आले आहेत . झोपो कलर एम फाइव्ह पांढऱ्या रंगात उपलब्ध आहे . तो ऑनलाइन खरेदी करता येऊ शकतो . झोपो कलर एम फाइव्ह किंमत : रु . ६ , ५०० / - स्वाइप इलाइट सेन्स स्वाइप इलाइट सेन्स हा सर्वसामान्यांना परवडेल असा स्वस्त मोबाइल भारतीय बाजारपेठेत उपलब्ध आहे . यात ५ इंचाचा एचडी डिस्प्ले देण्यात आला आहे . स्वाइप इलाइट सेन्समध्ये थ्री जीबी रॅम आणि ३२ जीबी मेमरी देण्यात आली आहे . स्वाइप इलाइट सेन्समध्ये दोन सिम कार्डची सुविधा आहे . परंतु तुम्ही एका वेळी दोन सिम कार्ड किंवा एक सिम कार्ड आणि एक मेमरी कार्ड वापरू शकता . यात तुम्ही मेमरी कार्डच्या साहाय्याने स्टोरेज १२८ जीबीपर्यंत वाढवू शकता . यात स्नॅपड्रॅगॉनचा ४२५ क्वॉड कोर हा प्रोसेसर वापरण्यात आला आहे ज्यामुळे तुम्ही दैनंदिन जीवनात मोबाइलचा वापर विनाअडथळा करू शकता . हा मोबाइल अँड्रॉइड ६ . ० . १ या ऑपरेटिंग सिस्टीमवर चालतो . कॅमेराच्या बाबतीत यात १३ मेगापिक्सेलचा मागील बाजूस कॅमेरा आणि फ्लॅश देण्यात आला आहे तसेच पुढील बाजूस आठ मेगापिक्सेलचा कॅमेरा देण्यात आला आहे . शिवाय यात २५०० एमएएचची बॅटरी देण्यात आली आहे . कनेक्टिव्हिटीच्या बाबतीत त्यात फोरजी विओएलटीई , एलटीई , थ्रीजी , टूजी देण्यात आले आहे . यात वायफाय , जीपीएस , ब्लूटूथ , एफएम आहे . हा मोबाइल राखाडी आणि पांढरा या दोन रंगांमध्ये उपलब्ध आहे . हा मोबाइल ऑनलाइन उपलब्ध आहे . स्वाइप इलाइट सेन्स किंमत रु . ७ , ४९९ / - पॅनासॉनिक इलुगा रे एक्स पॅनासॉनिक या कंपनीने दुसरा नवीन मोबाइल बाजारात आणला आहे ज्याचं नाव पॅनासॉनिक इलुगा रे एक्स . यात ५ . ५ इंचचा एचडी डिस्प्ले देण्यात आला आहे आणि आयपीएस ग्लास वापरण्यात आला आहे . पॅनासॉनिकने यात मीडिआटेक चा एमटी ६७३७ हा प्रोसेसर आणि माली टी ७२० हा जीपीयू वापरण्यात आला आहे . हा मोबाइल अॅण्ड्रॉइड सिक्स या ऑपरेटिंग सिस्टीमवर चालतो . या मोबाइलमध्ये थ्री जीबी रॅम आणि ३२ जीबी मेमरी देण्यात आली आहे . या मोबाइलमध्ये दोन सिम कार्डची सुविधा देण्यात आली आहे . मोबाइलचे स्टोरेज तुम्ही मेमरी कार्डच्या सहाय्याने ६४ जीबीपर्यंत वाढवू शकता . या मोबाइलमध्ये १६ मेगापिक्सेलच्या मागील बाजूस कॅमेरा आणि फ्लॅश देण्यात आला आहे तसेच पुढील बाजूस पाच मेगापिक्सेलचा कॅमेरा आणि फ्लॅश देण्यात आला आहे ज्यामुळे तुमचे फोटो अधिक चांगले येण्यास मदत होईल . यात ४००० एमएएचची बॅटरी देण्यात आली आहे . पॅनासॉनिक कंपनीने या मोबाइलमध्ये आरबो नावाचा आर्टिफिशिअल इंटेलिजन्स वापरला आहे . ज्याच्या मदतीने वापरकर्ता हा मोबाइल अधिक सोप्या पद्धतीने वापरू शकतो . कनेक्टिव्हिटीसाठी त्यात फोरजी व्हीओएलटीई , एलटीई , थ्रीजी , टूजी देण्यात आले आहे . यात वायफाय , जीपीएस , ब्लूटूथ , एफएम आहे . पॅनासॉनिक इलुगा रे एक्समध्ये सगळ्या प्रकारचे महत्त्वाचे सेन्सर्स देण्यात आले आहेत . या मोबाइलच्या पुढील बाजूस फिंगरप्रिंट स्कॅनर देण्यात आले आहे . पॅनासॉनिक इलुगा रे एक्स फक्त ऑनलाइन उपलब्ध आहे . सोनेरी आणि राखाडी रंगात उपलब्ध आहे . पॅनासॉनिक इलुगा रे एक्स – किंमत रु ८ , ९९९ / - कुलपॅड नोट फाइव्ह लाइट कुलपॅड नोट फाइव्ह लाइट या मोबाइलमध्ये पाच इंचांचा एचडी डिस्प्ले देण्यात आला आहे . स्क्रीनवर असलेल्या २ . ५ डी ग्लासमुळे मोबाइलस्क्रीन अधिक सुंदर व आकर्षक झाली आहे . या मोबाइलमध्ये थ्री जीबी रॅम आणि १६ जीबी मेमरी आणि दोन सिम कार्डची सोय आहे . मोबाइल स्टोरेज तुम्ही मेमरी कार्डच्या साहाय्याने ६४ जीबीपर्यंत वाढवू शकता . यात मीडिआटेकचा एमटी ६७३५ सीपी हा प्रोसेसर आणि माली टी ७२० हा जीपीयू वापरण्यात आला आहे . हा मोबाइल अँड्रॉइड ६ . ० . १ या ऑपरेटिंग सिस्टीमवर चालतो . यात मागील बाजूस तेरा मेगापिक्सेलचा तर पुढील बाजूस आठ मेगापिक्सेलचा कॅमेरा तसेच दोन्हीकडे फ्लॅश देण्यात आला आहे . शिवाय यात २५०० एमएएचची बॅटरी आहे . यात फोरजी व्हीओएलटीई , एलटीई , थ्रीजी , टूजी आहे . तसेच वायफाय , जीपीएस , ब्लूटूथ , एफएम आहे . विशेष म्हणजे तुम्ही तुमचा पेन ड्राइव्ह या मोबाइलला जोडू शकता . मोबाइलच्या मागील बाजूस िफगरिपट्र स्कॅनर देण्यात आले आहे . हा मोबाइल सोनेरी आणि राखाडी रंगांमध्ये उपलब्ध आहे . कुलपॅड नोट फाइव्ह लाइट हा मोबाइल ऑनलाइन उपलब्ध आहे . कुलपॅड नोट फाइव्ह लाइट – किंमत रु . ८ , १९९ / - इंटेक्स अँक्वा ट्रेण्ड लाइट इंटेक्स या कंपनीने अँक्वा ट्रेण्ड लाइट हा नवीन आणि स्वस्त मोबाइल आणला आहे . यात पाच इंचांचा डिस्प्ले देण्यात आला आहे . यात वन जीबी रॅम आणि आठ जीबी मेमरी देण्यात आली असून मेमरी कार्डचा वापर करून फोनची मेमरी ३२ जीबीपर्यंत वाढवता येईल . यात दोन सिम कार्डची सुविधा आहे . इंटेक्सने यात मीडिआटेकचा एमटी ६७३७ एम हा प्रोसेसर आणि माली टी ७२० हा जीपीयू वापरला आहे . तो अँड्रॉइड ६ . ० . १ या ऑपरेटिंग सिस्टीमवर चालतो . यात मागील बाजूस पाच मेगापिक्सेलचा कॅमेरा तर पुढील बाजूस दोन मेगापिक्सएलचा कॅमेरा आणि दोन्हीकडे फ्लॅश देण्यात आला आहे . यात २६०० एमएएचची बॅटरी आहे . फोरजी व्हओएलटीई , एलटीई , थ्रीजी , टूजी आहे . यात वायफाय , जीपीएस , ब्लूटूथ , एफएम आहे . सोनेरी रंगामध्ये उपलब्ध असलेला हा मोबाइल ऑफलाइन म्हणजेच दुकानांत उपलब्ध आहे . इंटेक्स अँक्वा ट्रेंड लाइट – किंमत : रु . ५६९० / - रेडमी फोर ए शिओमी कंपनीने रेडमी फोर ए हा स्वस्त मोबाइल भारतीय बाजारपेठेत उपलब्ध करून दिला आहे . यात पाच इंचांचा एचडी डिस्प्ले आहे . रेडमी फोर एमध्ये टू जीबी रॅम आणि १६ जीबी मेमरी देण्यात आली आहे . त्यात एका वेळी दोन सिम कार्ड किंवा एक सिम कार्ड आणि एक मेमरी कार्ड वापरता येईल . यात तुम्ही मेमरी कार्डच्या साहाय्याने स्टोरेज १२८ जीबीपर्यंत वाढवू शकता . शिओमीने यात स्नॅपड्रॅगॉनचा ४२५ क्वाड कोर हा प्रोसेसर आणि अड्रिनो ३०८ हा जीपीयू वापरण्यात आला आहे . त्यामुळे तुम्ही दैनंदिन जीवनात मोबाइलचा वापर विनाअडथळा करू शकता . हा मोबाइल अँड्रॉइड ६ . ० . १ या ऑपरेटिंग सिस्टीमवर चालतो . यात मागील बाजूस तेरा मेगापिक्सएलचा कॅमेरा आणि फ्लॅश देण्यात आला आहे तसेच पुढील बाजूस पाच मेगापिक्सएलचा कॅमेरा देण्यात आला आहे . शिवाय यात ३१२० एमएएचची बॅटरी देण्यात आली आहे , ज्यामुळे तुम्ही दिवसभर मोबाइलचा उपयोग करू शकता . यात फोरजी व्हीओएलटीई , एलटीई , थ्रीजी , टूजी देण्यात आले आहे . यात वायफाय , जीपीएस , ब्लूटूथ , एफएम आहे . यात दिलेल्या आयआर ब्लास्टरमुळे त्याचा उपयोग स्मार्ट रिमोटसारखा करता येईल . हा मोबाइल बनविण्यासाठी पॉलिकाबरेनेट हे मटेरियल वापरण्यात आले आहे . हा मोबाइल राखाडी , सोनेरी , गुलाबी या तीन रंगांमध्ये तसंच ऑनलाइन उपलब्ध आहे . रेडमी फोर ए – किंमत : रु . ५ , ९९९ / - रेडमी नोट फोर स्वस्त , सुंदर , टिकाऊ या तीन गोष्टींवर लक्ष केंद्रीत करून शिओमीने ‘रेडमी नोट थ्री’ची पुढची आवृत्ती ‘रेडमी नोट फोर’ मार्च महिन्यात भारतात लाँच केली . ‘रेडमी नोट फोर’चे तीन प्रकार उपलब्ध आहेत . तुम्ही तुमच्या आवडीनुसार यात टू जीबी – थ्री जीबी रॅम आणि ३२ जीबी मेमरी , फोर जीबी रॅम आणि ६४ जीबी मेमरी असे तीन प्रकार निवडू शकता . पण तुम्हाला बजेटमध्ये फोन बघायचा असेल तर टू जीबी – थ्री जीबी रॅम निवडू शकता . हा मोबाइल पूर्णपणे मेटलचा बनविण्यात आला आहे . शिओमीने यात स्नॅपड्रॅगॉनचा ६२५ ऑक्टा कोर हा प्रोसेसर आणि अड्रिनो ५०६ हा जीपीयू वापरला आहे ज्यामुळे तुम्ही तुमच्या मोबाइलमधील गेम्स अधिक चांगल्या प्रकारे आणि विनाअडथळा खेळू शकता तसेच नेहमीच्या वापरातील लहान , मोठे अॅपसुद्धा सहज वापरू शकता . या प्रोसेसरचे वैशिष्टय़े असे की हा खूप कमी वीज वापरतो , ज्यामुळे कमी बॅटरीचा उपयोग होतो आणि तुम्ही तुमच्या मोबाइलचा वापर अधिक काळ करू शकता . रेडमी नोट फोर टू जीबी रॅम / ३२ जीबी मेमरी : किंमत - रु . ९ , ९९९ / - सॅमसंग J1 4G जे सिरीज हे सॅमसंग स्मार्टफोनमधले सगळ्यात स्वस्त फोन होय . १ . ३ GHz क्वाड कोअर प्रोसेसर , ७६८ एमबी रॅम आणि ४ जीबी इंटरनल रॅम असं या फोनचं वैशिष्ट्ये आहे . त्याशिवाय ५ मेगापिक्सेल कॅमेरा २ मेगापिक्सेल सेल्फी कॅमेरादेखील या फोनमध्ये आहे . गोल्ड , ब्लॅक , व्हाईट या रंगात हा फोन उपलब्ध आहे . सॅमसंग J1 4G – किंमत : रु . ६ , ८९० गॅलेक्सी J3 pro पाच इंचाचा अॅमोलेड डिस्प्ले , स्नॅपड्रॅगन प्रोसेसर , २ जीबी रॅम , १६ जीबी इंटरनल स्टोअरेज आणि २५६ जीबी एक्सपांडेबल मेमरीअसं या फोनचं वैशिष्ट्ये . शिवाय ८ मेगापिक्सेल कॅमेरा आणि ५ मेगापिक्सेल फ्रंट कॅमेरा या फोनमध्ये असणार आहे . गॅलेक्सी J3 pro – किंमत : 7,990 गॅलेक्सी J2 ace जे सिरीज मधला तिसरा फोन आहे तो गॅलेक्सी J2 ace . पाच इंचाचा डिस्प्ले , १ . ५ जीबी रॅम , ८ मेगापिक्सेल रिअर कॅमेरा आणि ५ मेगापिक्सेल फ्रंट कॅमेरा , ४ जी सपोर्ट आणि बाईक मोड हे या फोनचं वैशिष्ट्ये आहे . त्यातून बाईक मोड हे फिचर सगळ्यांहून वेगळं आहे . म्हणजे समजा तुम्ही गाडी चालवत असाल आणि फोन आलाच तर या फिचरमुळे तुम्ही गाडी चालवत आहात हे फोन करणाऱ्याला समजेल . गॅलेक्सी J2 ace : किंमत – ८ , ४९० रु .


Paytm हे सध्या सर्वच वयोगटांमध्ये मोठ्या प्रमाणात वापरले जाणारे पेमेंट अॅप आहे . अगदी एखादे छोटे पेमेंट करण्यापासून ते मोठे बिल भरण्यापर्यंत अनेक कामे या अॅपच्या माध्यमातून केली जातात . हे अॅप वापरणे सोपे असल्याने अतिशय कमी वेळात ग्राहकांचाा त्याला उत्तम प्रतिसाद मिळाला होता . हे अॅप आर्थिक व्यवहारांसाठी वापरले जात असल्याने ते अधिकाधिक सुरक्षित असणे गरजेचे आहे . हाच विचार करुन कंपनीने सुरक्षेच्यादृष्टीने एक विशेष सुविधा देणारे फिचर लाँच करण्याचे ठरवले आहे . सध्या या फिचरवर काम सुरु असून लवकरच ते ग्राहकांना वापरासाठी उपलब्ध होईल असे सांगितले जात आहे . फेस लॉगइनची सुविधा असणारे हे फिचर दाखल झाल्यास अॅप अधिक सुरक्षित होणार आहे . ग्राहकांनी केवळ अॅप सुरु करुन त्यामध्ये पाहिल्यास त्यांचे लॉगइन होणार आहे . त्यामुळे तुमचे पेटीएम अकाऊंट तुमच्याशिवाय इतर कोणीही लॉगइन करु शकणार नाही . याआधी काहीवेळा पेटीएमचा वापर करुन चुकीचे व्यवहार झाले होते . तसे यापुढे होऊ नये यासाठी या फिचरचा चांगला उपयोग होणार आहे . कंपनीने आतापर्यंत १० हजार चेहऱ्यांची चाचणी घेतली असून ती यशस्वी झाल्याचे सांगितले . सध्या अँड्रॉईडच्या बीटा अॅपवर या फिचरची चाचणी सुरु असून लवकरच ते वापरासाठी उपलब्ध करुन देण्यात येईल असे कंपनीने सांगितले आहे .


अनेकदा अपघात होतात , तेव्हा लगेच मेंदूचे स्कॅनिंग करण्याची सोय नसते पण आता मेंदूचे तत्काळ स्कॅनिंग करून त्रिमिती प्रतिमा देऊ शकणारे उपकरण ऑस्ट्रेलियात तयार करण्यात आले आहे . ते सहजगत्या कुठेही नेता येते शिवाय त्यासाठी मेंदूला छेदही द्यावा लागत नाही . यासाठीचे तंत्रज्ञान क्वीन्सलॅण्ड विद्यापीठ व एम व्हिजन मेडिकल डिव्हायसेस प्रा . लि या संस्थांनी विकसित केले असून त्यामुळे अनेकांचे प्राण वेळीच मेंदूची इजा नेमकी काय आहे . हे समजल्याने वाचणार आहेत . अपघातातील व इतर मेंदू रुग्णांच्या पुनर्वसनासाठी येणारा खर्चही तुलनेने कमी होणार आहे . आपत्कालीन वैद्यकीय सेवेत त्याचा वापर करता येणार नसून जेथे प्रगत वैद्यकीय सेवा उपलब्ध होत नाहीत , अशा ठिकाणीही त्याचा वापर करता येईल . यात आयनीकरणाचा संबंध नसल्याने पुनःपुन्हा वापरले , तरी त्यामुळे मेंदूला धोका निर्माण होत नाही . यात अभिनव अलगॉरिथमचा वापर केला असून त्यामुळे मेंदूतील उतींचा नकाशा तयार केला जातो . कमी तीव्रतेच्या सूक्ष्मलहरींचा वापर काही मिनिटांत मेंदूची त्रिमिती प्रतिमा मिळवण्यासाठी केला जातो . मेंदूतील रक्तस्राव , गाठ यांसारख्या समस्या यातून उलगडता येतील . दरवर्षी एड्स , क्षय व मलेरिया या तीन रोगांनी जेवढे एकूण लोक मरतात , त्यापेक्षा जास्त लोक पक्षाघाताने प्राण गमावतात . त्यावर वेळीच उपचार या यंत्रामुळे शक्य होणार आहेत . जर वेळीच उपचार मिळाले नाही तर दर तासाला तुमचा मेंदू ३ . ६ वर्षांइतका जुना होत जातो .


अभिनेता अक्षय कुमार आणि अभिनेत्री ट्विंकल खन्ना ही बॉलीवूड जगतातील एक प्रसिद्ध जोडी . एकीकडे अक्षय त्याच्या चित्रपटांतील विविध भूमिकांनी प्रेक्षकांच्या मनावर अधिराज्य गाजवतोय तर दुसरीकडे ट्विंकल तिच्या पुस्तकामुळे आणि सोशल मीडीयावरील सक्रियतेमुळे नेहमीच चर्चेत असते . अभिनयाकडून लेखनाकडे वळलेली ट्विंकल आता निर्मिती क्षेत्रात पदार्पण करत आहे . विशेष म्हणजे तिची निर्मिती असलेल्या या चित्रपटात तिचा पती अक्षय कुमार हा मुख्य भूमिका साकारतोय . ‘पॅडमॅन’ या चित्रपटासाठी दिग्दर्शक आर बाल्की , अक्षय कुमार आणि ट्विंकल एकत्र आले आहेत . ‘पॅडमॅन’चे काही दिवसांपूर्वीच मध्य प्रदेश येथे चित्रिकरण सुरु झाले . अक्षय आणि ट्विंकलने हातात हात घेऊन या नव्या प्रवासाला सुरुवात केली . स्वतः अक्षयने पत्नीसोबतचा फोटो ट्विट करत , सर्वांच्या शुभेच्छा आणि प्रेमाची गरज असल्याचे त्याने म्हटले आहे . अक्षय व्यतीरिक्त या चित्रपटात अभिनेत्री सोनम कपूर आणि राधिका आपटे यादेखील मुख्य भूमिकेत दिसतील . मात्र , या दोघीजणी चित्रिकरणाला केव्हा सुरुवात करणार हे अद्याप कळलेले नाही . ‘पॅडमॅन’ हा चित्रपट अरुणाचलम् मुरुगानंदम् यांचा बायोपिक आहे . मासिक पाळी हा आपल्याकडे गुप्ततेचा विषय . त्यातही काही वर्षांपूर्वी याबद्दल मोकळेपणाने बोललेही जायचे नाही . इतकेच काय तर त्या काळात स्वच्छता हीदेखील दुर्लक्षिलेलीच बाब . पण एका पुरुषाच्या , अरुणाचलम् मुरुगानंदम् यांच्या ते लक्षात आलं आणि त्यांनी स्त्रियांसाठी विशेषतः खेडय़ातल्या स्त्रियांसाठी स्वस्त आणि उपयोगी सॅनिटरी नॅपकिन्स तयार केले आणि त्यानिमित्ताने अनेक स्त्रियांना रोजगार मिळवून दिला . यावरच ‘पॅडमॅन’ चित्रपट आधारित आहे . ‘पॅडमॅन’ची म्हणजेच अरुणाचलम् मुरुगानंदम् यांची मुख्य भूमिका अक्षय साकारत आहे .


स्वाती छत्रपती आपण आयुष्यात कोणत्या गोष्टींची निवड करतो , कोणता मार्ग निवडतो यामागे एखाद्या गोष्टीविषयी असलेलं आकर्षण आणि त्याविषयीची आवडच कारणीभूत असते . ‘आवड असली की सवड मिळते’ ते म्हणतात ना ते खरंच आहे , असं उगाचच वाटू लागतं . पण , खरंच प्रत्येकाच्या आयुष्यात आवडीच्या या नावाखाली एक तरी अशी गोष्ट असते , ज्यामुळे खऱ्या अर्थाने एखाद्या व्यक्तीला समाजात ओळखही मिळते . आपल्या आवडीच्या मार्गावर धावतं झालेलं असंच एक नाव म्हणजे स्वाती छत्रपती . ट्रेकिंग , ट्रॅव्हल ब्लॉगिंग या गोष्टींबद्दल गेल्या काही दिवसांपासून बरंच बोललं आणि लिहिलं जात आहे . या विश्वात एक लोकप्रिय नाव म्हणजे ‘इंडिया हाइक्स’ . ट्रेकिंग आणि ‘इंडिया हाइक्स’ हे अनेक तरुणतरुणींच्या आवडीचं समीकरण आहे . मुख्य म्हणजे ‘इंडिया हाइक्स’च्या या विस्तीर्ण आभाळत उडणारा एक स्वच्छंद पक्षी म्हणजे स्वाती . संपादक , सूत्रसंचालक , ट्रेकर , पर्यटक , पत्रकार अशी वेगवेगळी ओळख असणारी स्वाती सध्या तिच्या व्हिडीओ आणि ‘इंडिया हाइक्स’मध्ये असलेल्या योगदानामुळे ओळखली जाते . साधारण , शालेय जीवन पूर्ण होत असताना म्हणजेच वयाच्या १७ व्या वर्षांपासून तिला ट्रेकिंगची आवड निर्माण झाली . मग काय , आवड आणि सवड अशा दोन्ही गोष्टींचा तिने योग्य तो मेळ तिने साधला आणि भारतातील पश्चिम घाटमाध्यांवर ट्रेकिंग करायला सुरुवात केली . दोन वर्षे पत्रकारितेत काम केल्यानंतर तिने ‘इंडिया हाइक्स’कडे आपला मोर्चा वळवला . मुद्रित पत्रकारिता आणि डिजिटल माध्यम या दोन्ही गोष्टींमध्ये मेळ साधण्यासाठी स्वातीला बऱ्याच अडचणींचा सामनाही करावा लागला . पण , त्या अडचणींवरही मात करीत तिने मोठय़ा जिद्दीने या क्षेत्रात नावलौकिक मिळवलं . ‘इंडिया हाइक्स’च्या निमित्ताने स्वातीमध्ये दडलेली लेखिका नव्याने तिला गवसली . त्याशिवाय यूटय़ूब चॅनलच्या नव्या संकल्पनेअंतर्गत तिने स्वतःच्या अंगी सूत्रसंचालनाचं कौशल्यही बाणवलं . या सगळ्या प्रक्रियेबद्दल सांगताना ती म्हणाली , ‘साधारण एक - दीड वर्षांपर्यंत कॅमेऱ्याला कसं तोंड द्यायचं , त्यापुढे कसं बोलायचं या गोष्टींविषयी माझ्या मनात प्रचंड न्यूनगंड होता . बऱ्याच प्रश्नांनी डोक्यात काहूर माजलं होतं . पण , माझ्या वाटय़ाला आलेली ही महत्त्वाची संधी मला काही केल्या जाऊ द्यायची नव्हती . त्यामुळे जिद्दीने मी हे आव्हान पेललं . एकेक गोष्ट हळूहळू शिकत गेले , आत्मसात करत गेले , ’ असं ती म्हणते . प्रयत्नांनी आपल्या आवडीच्या क्षेत्रात यश मिळतंच यावर विश्वास असलेल्या स्वातीने प्रत्येकाला आयुष्यात काही ना काही गोष्टी मिळवायच्या असतात , ध्येय पूर्ण करायची असतात . कोणतीही गोष्ट मिळवण्यासाठी त्यामागे प्रचंड जिद्द आणि चिकाटी त्यासोबतच समर्पक वृत्तीने त्या गोष्टीत स्वतःला झोकून देण्याची गरज असते . त्यामुळे तुम्ही सहजासहजी यशस्वी व्हाल अशी अपेक्षाच करू नका , असा सल्ला ध्येयवेडय़ा तरुणाईला दिला आहे . sayali . patil @ loksatta . com


खांद्यांच्या मागील बाजूस असलेला स्नायू ( एक्स्टर्नल रोटेटर्स ) बळकट असणे गरजेचे आहे . हात सहजतेने फिरवता यावा यासाठी हा स्नायू महत्त्वाचा असतो . या स्नायूच्या बळकटीसाठी पुढील व्यायाम करावा . हा व्यायाम खुर्चीत बसून करावयाचा आहे . या व्यायामासाठी ४ पौंड किंवा त्यापेक्षा कमी वजनाचे डंबेल आवश्यक आहे . डंबेल नसतील तर पाण्याने भरलेली एक लिटरची बाटली वापरता येईल . खुर्चीवर ताठ बसून डंबेल वा पाण्याची बाटली गुडघ्याजवळ हातात धरून ठेवा . हळूहळू हे वजन वर उचलून हात बाहेरच्या दिशेला फिरवा . ( छायाचित्र १ आणि २ पाहा . ) असे १० वेळा करा . आधी कमी वजनाच्या डंबेल वा बाटलीचा वापर करावा . त्यानंतर तुमच्या क्षमतेनुसार वजन वाढवावे . या व्यायाम प्रकारात डंबेलचा वापर केला तर व्यायामाचा परिणाम अधिक चांगला जाणवतो . खुर्चीवर बसल्यानंतर डंबेल हातात धरा . हाताचा कोपर काटकोनात असला पाहिजे . ( छायाचित्र ३ पाहा ) डंबेल वर उचला आणि पुन्हा खाली घ्या . हात डोक्याच्याही वर गेला पाहिजे . ( छायाचित्र ४ पाहा ) डॉ . अभिजीत जोशी – dr . abhijit @ gmail . com


ब्राझीलमध्ये होऊ घातलेल्या रिओ ऑलिम्पिक स्पध्रेत भारताकडून सर्वाधिक खेळाडूंचा चमू सहभागी होणार आहे . त्यात मैदानी म्हणजेच ट्रॅक अँड फिल्डमधील ३६ खेळाडूंचा समावेश आहे . त्यामुळे अर्थातच त्यांच्याकडून पदकाच्या आशाही उंचावल्या आहेत . ‘ महाराष्ट्रकन्या ’ ललिता बाबर आणि सुधा सिंग यांच्या कामगिरीतील सातत्य पाहता त्या इतिहास घडवतील , तर टिंटू लुका , द्युती चंद , इंदरजित सिंग , विकास गौडा हे युवा व अनुभवी खेळाडूही पदकाच्या शर्यतीत असतील , असे तर्क लावले जात आहेत . १९८४च्या लॉस अँजेलिस ऑलिम्पिक स्पध्रेत पी . टी . उषा यांना काही शतांश सेकंदाच्या फरकाने कांस्यपदकाने हुलकावणी दिली होती . ऑलिम्पिकमध्ये पहिल्यांदाच महिलांची ४०० मीटर अडथळ्याची शर्यत खेळवण्यात आली आणि त्यात भारताकडून पी . टी . उषाने सहभाग घेतला . उपांत्य फेरीत अव्वल स्थान पटकावणाऱ्या उषाला ५५ . ४२ सेकंदांची वेळ नोंदवल्यामुळे अंतिम फेरीत चौथ्या स्थानावर समाधान मानावे लागले . मोरॅकोच्या नॅवल एल मौटावाकेल ( ५४ . ६१ सेकंद ) व अमेरिकेच्या ज्युडी ब्राऊन ( ५५ . २० सेकंद ) यांनी अनुक्रमे सुवर्ण व रौप्यपदक जिंकले , तर कांस्यपदक पटकावणऱ्या रोमानियाच्या क्रिस्टिना कोजोकारू ५५ . ४१ सेकंदात शर्यत पूर्ण केली . भारताकडून मैदानी खेळात ऑलिम्पिकमध्ये नोंदवलेली ही आत्तापर्यंतची सर्वोत्तम कामगिरी आहे . पी . टी . उषा यांच्यानंतर भारताच्या ऑलिम्पिकमध्ये सहभाग घेणाऱ्या खेळाडूंची संख्या वाढली , परंतु पदकाची पाटी कोरीच राहिली . राजकीय हस्तक्षेप , क्रीडा क्षेत्राच्या विकासाबाबत उदासीनता , अपुऱ्या सुविधा अशी अनेक कारणे यामागे आहेत . आता परिस्थिती सुधारत आहे आणि त्यामुळेच आशादायी चित्राचे स्वप्न रंगवले जात आहे . पण ऑलिम्पिकमधील पदकविजेत्या खेळाडूंची आणि भारतीयांची तुलना केल्यास आपण अजून किती पिछाडीवर आहोत , याची कल्पना येतेच . एखादे उदाहरण द्यायचे झाल्यास ४ बाय ४०० मीटर पुरुष व महिला रिले प्रकारात भारताला सर्वाधिक पदकाची आस आहे . मात्र ऑलिम्पिकमधील सर्वोत्तम कामगिरी आणि भारतीयांच्या कामगिरीवर नजर टाकल्यास , हे आव्हान किती खडतर आहे , याचा अंदाज येईल . भारतीय पुरुषांनी ३ मिनिटे ०० . ९१ सेकंदांत , तर महिलांनी ३ मिनिटे २७ . ८८ सेकंदांत हे अंतर पूर्ण करून ऑलिम्पिक पात्रता मिळवली . आता ऑलिम्पिकमधील सर्वोत्तम कामगिरीवर लक्ष टाकल्यास पुरुष गटात २ मिनिटे ५५ . ३९ सेकंद , तर महिला गटात ३ मिनिटे १५ . १७ सेकंदांची वेळ नोंदवण्यात आली आहे . यावरून आपल्या खेळाडूंमधील सुधारणेला किती वाव आहे , याचे समीक्षण करता येईल . हे अंतिम स्पध्रेतील निकाल आहेत . प्रत्येक प्रकारातील हिटमधील ( पात्रता फेरी ) वेळेचा किंवा अंतराचा अभ्यास केल्यास अंतिम टप्प्यातही प्रवेश मिळवणे अवघड आहे . मैदानी खेळातील जाणकार आणि दिग्गज खेळाडूही पदकाची अपेक्षा करणे चुकीचे असल्याचे सांगतात . ‘‘प्रामाणिकपणे सांगायचे झाल्यास , २०१६मध्ये अॅथलेटिक्समध्ये पदकाची अपेक्षा करणे चुकीचे ठरेल . भारतीय खेळाडूंच्या कामगिरीत सुधारणा झाली , याबाबत दुमत नाही , परंतु यामुळे पदक मिळेल असा तर्क लावू शकत नाही . आपण अव्वल दहामध्ये प्रवेश मिळवू , तर काही क्रीडा प्रकारात अव्वल पाचांतही स्थान पटकावू . ललिता बाबर आणि सुधा सिंग यांच्याकडून पदकाच्या धुसर आशा आहेत , ’’ असे मत माजी खेळाडू अंजू बॉबी जॉर्जने व्यक्त केले . या मताशी अनेकांनी सहमती दर्शवली आहे . त्यामुळे तूर्तास अॅथलेटिक्समध्ये आपली ‘दुरून डोंगर साजरे’ अशीच स्थिती आहे . मॅरेथॉन पात्र ठरलेले खेळाडू swadesh . ghanekar @ expressindia . com


पालकांना गमावणे ही गोष्ट पचनी पडणे कदाचित सर्वात कठीण गोष्ट असते . ते दुःख तुमच्या मनात खूप काळ भावनिक पोकळी निर्माण करू शकते . परंतु , पालकांच्या मृत्यूनंतर काही अतिमहत्त्वाची अर्थविषयक कामे असतात जी आपल्याला पूर्ण करावी लागतात . अशा वेळी आर्थिक बाबी सुरळीत करणे जरी खूप कष्टप्रद असले , तरी तुमच्या पालकांकडून वारशाने मिळालेल्या संपत्तीची व्यवस्था लावणे हे तुमचे कर्तव्य आहे . तुम्ही एवढी वर्षे तुमच्या पालकांनी जमवलेली संपत्ती सोडून तर देणार नाही ना… परंतु या कामाबाबत तुम्हाला अनेक प्रश्न जर भंडावून सोडत असतील , जसे की , कुठून सुरुवात करावी , एखादी गुंतवणूक कशी हस्तांतरित करावी किंवा मिटवावी , महत्त्वाच्या आर्थिक दस्तावेजांचे व्यवस्थापन कसे करावे , तर महत्त्वाच्या आर्थिक कामांबाबत तुम्हाला मदत करण्यासाठी ही मार्गदर्शिका आहे . १ . मृत्यू प्रमाणपत्र , मृत्युपत्र किंवा उत्तराधिकारी प्रमाणपत्र मिळवणे मृत्यू प्रमाणपत्र हा अतिशय महत्त्वाचा कायदेशीर दस्तावेज आहे , जो मृत व्यक्तीच्या संपदांचे हस्तांतरण , खाते बंद करणे अशा कोणत्याही आर्थिक व्यवहारादरम्यान आवश्यक असतो . यामध्येही मृत्यू प्रमाणपत्राचे तपशील तुमच्या पालकाने दिलेल्या दस्तावेजाच्या पुराव्यांशी मिळते जुळते असायला हवेत . ते न जुळल्यास अधिकृत अभिलेख अद्ययावत करण्याची किंवा मिटवण्याची तुमची विनंती नाकारली जाऊ शकते . मृत्यू प्रमाणपत्र हा पालकांच्या मृत्यूनंतरचा महत्त्वाचा दस्तावेज असल्यामुळे , त्याच्या काही प्रती तुमच्याजवळ ठेवण्याची खात्री करा . तुमच्या पालकाने केलेल्या मृत्युपत्रामुळे वारसाहक्कासंबंधातील प्रश्न सुटण्यास मदत होईल . जरी काही विशिष्ट जंगम मालमत्तांकरिता तुमच्या पालकांनी नामांकन केलेले असेल , तरीही अशा सर्व नामांकनाहून मृत्युपत्र वरचढ ठरेल . नामांकन आणि मृत्युपत्र नसल्यास , तुम्ही उत्तराधिकारी प्रमाणपत्रासाठी अर्ज करायला हवा ज्याचा वापर केवळ जंगम मालमत्ता उत्तराधिकाऱ्याच्या नावे करण्यासाठी केला जाऊ शकतो . २ . आर्थिक दस्तावेज आणि अभिलेख गोळा करणे तुमच्या पालकांनी आर्थिक बाबतींविषयी सर्व आवश्यक माहिती तुम्हाला सांगितली असेलच असे नाही . त्यामुळे पालकांची सर्व कागदपत्रे आणि रोजनिशी तपासा आणि कर्ज , गुंतवणूक यांबाबत काही आर्थिक माहिती मिळते का ते पाहा . ३ . गुंतवणूक , कर्ज आणि दायित्वे वेगवेगळी करा परिस्थितीचा पूर्ण ताबा मिळवण्यासाठी , तुमच्या पालकांच्या मृत्यूनंतर तुमच्या खात्यात येणारी गुंतवणुकीची रक्कम , कर्ज आणि दायित्वे यांचे नेमके तपशील माहिती असणे आवश्यक असते . यामुळे तुमच्या विद्यमान आर्थिक परिस्थितीवर परिणाम होऊ शकतो . यामुळे तुम्हाला कर्जाच्या योग्य किंवा खोट्या दाव्यांना हाताळण्यासही मदत होऊ शकते . महत्त्वाचे तपशील मिळवण्याचा योग्य मार्ग म्हणजे मागील ५ वर्षांच्या बँकेच्या विवरणाचे विश्लेषण करणे . तुम्ही विविध स्रोतांकडून तपशील मिळवण्यासाठी सीएची मदत घेऊ शकता . विविध खात्यांसंबंधात माहिती द्या , ती बंद करा किंवा हलवा . सर्व महत्त्वाची खाती तात्काळ बंद करणे अतिशय महत्त्वाचे असते . नाहीतर हॅकर्स आणि फसवणूक करणारे त्यांचा गैरवापर करू शकतात . ४ . बँक खाते , लॉकर , कर्ज आणि क्रेडिट कार्ड्स पालकांचे बँक खाते त्याच्या / तिच्या मृत्यूनंतर बंद करायला हवे . तुम्ही त्यातील उर्वरित निधी हस्तांतरित करण्यासाठी मृत्यू प्रमाणपत्रासह आणि मृत्यूपत्राच्या / नामांकिताच्या तपशिलासह खाते बंद करण्याचा अर्ज सुपूर्द करावा . तसेच , संबंधित दस्तावेजासह लॉकर उघडून घ्यावे . क्रेडिट कार्डचा गैरवापर टाळण्यासाठी ते तात्काळ बंद करून घ्यावे . कायदेशीर वारसदारांकडून कर्जवसुलीसाठीची कायदेशीर कारवाई टाळण्यासाठी संबंधित संस्थेकडे जाऊन कर्जाचे खाते बंद करून घ्यावे . कर्ज चुकते केल्यानंतर , बँकेकडून मूळ दस्तावेज आणि शून्य दायित्वाचे प्रमाणपत्र घेण्यास विसरू नका . ५ . स्थावर मालमत्ता तुम्ही चारचाकी वाहन , बाईक अशासारख्या स्थावर मालमत्ता आरटीओ कार्यालयाकडे आवश्यक दस्तावेज अर्जासकट सादर करून स्वतःच्या नावे करून घ्याव्यात . यामुळे तुम्हाला वाहनाची पुनर्विक्री करण्यास मदत होईल . ६ . गुंतवणूक म्युच्युअल फंड , नियत ठेवी , भाग आणि टपाल बचत योजना यांसारख्या गुंतवणुकीतील दस्तावेज त्वरित अद्ययावत करून घ्याव्येत . तुम्हाला नामांकित व्यक्तीच्या खात्यामध्ये रक्कम येण्यासाठी आवश्यक प्रपत्रासह मृत्यू प्रमाणपत्राची , आणि गुंतवणूक तपशिलाची गरज पडेल आणि नामांकिताचे नाव नसल्यास तुम्हाला अर्जासह उत्तराधिकारी प्रमाणपत्र सुपूर्द करावे लागू शकते . उपरोक्त आर्थिक प्रकरणांशी संबंधित पावले उचलण्याबरोबरच , तुम्ही मुलभूत सेवांच्या बिलांचे नाव आणि स्थानिक नगरपालिका नोंदणीमधील नाव बदलायला हवेत . सर्व सामाजिक माध्यम खाती आणि ई मेल आयडी बंद करावेत . अप्रत्यक्ष सेवा विभागाकडून आणि इतर संबंधित प्राधिकरणांकडून व्यवसाय मालकी तपशील अद्ययावत करा . तसेच , अंतिम रिटर्न भरल्यानंतर पॅन कार्डही बंद करा . अदिल शेट्टी , सीईओ , बँक बाजार


भारताची स्टार टेनिसपटू सानिया मिर्झाच्या जीवनावर आधारित चित्रपट लवकरच मोठ्या पडद्यावर झळकरणार आहे . विशेष म्हणजे या बायोपिकच्या निमित्ताने सानिया अभिनयाच्या कोर्टवर सर्व्हिस करणार आहे . म्हणजेच त्यात सानियाच स्वतःची भूमिका साकारणार असल्याची माहिती समोर येत आहे . निर्माते सानियालाच तिची भूमिका साकारण्यास सांगत आहेत . कारण ती जाहिरातींमध्ये काम करते आणि कॅमेराशी तशी ती चांगलीच परिचयाची आहे . निर्माते यासाठी तिला भरभक्कम मानधनही देण्यास तयार आहेत . पण यावर अद्याप सानियाचं कोणतंही उत्तर आलेलं नाही . # LailaMajnuTrailer : इम्तियाज घेऊन येत आहे नव्या अंदाजातील ‘लैला मजनू’ चित्रपट निर्माते रॉनी स्क्रूवाला यांनी सानियाच्या बायोपिकचे अधिकार विकत घेतले आहेत . सूत्रांनी दिलेल्या माहितीनुसार , सानिया मिर्झावरील बायोपिक तिच्या यशस्वी कारकीर्दीपेक्षा तिच्या आयुष्यातील वादविवादांवर अधिक भाष्य करेल . या चित्रपटासाठी लवकरच दिग्दर्शकाची निवड होणार आहे . त्यानंतर इतर व्यक्तिरेखा निवडल्या जाणार आहेत . त्यामुळे सानियाचा पती आणि क्रिकेटर शोएब मलिकची भूमिका कोण साकारणार याची उत्सुकता लागली आहे .


‘कलर्स वाहिनी’च्या ‘बालिका वधू’ आणि ‘ससुराल सिमर का’ या मालिकांमुळे नावारुपास आलेली अभिनेत्री अविका गौरने तिच्या इन्स्टाग्राम अकाउंटवरुन एका खास व्यक्तिसाठी मेसेज पोस्ट केला होता . एका फोटोसह अविकाने सुरेख कॅप्शन लिहित ही पोस्ट केली आहे . अविकाने ही पोस्ट तिच्या तथाकथित बॉयफ्रेंड मनिष रायसिंघानीसाठी केली आहे . सगळ्यांवरच फ्रेण्डशिप डे फिव्हर असताना टिव्हि कलाकारही त्या रंगात नाहून निघाले आहेत . ‘ससुराल सिमर का’ या मालिकेच्या निमित्ताने अविका आणि मनिष एकत्र आले होते . टेलिव्हिजन विश्वात अविका आणि मनिष एकमेकांना डेट करत असल्याची चर्चा सुरु आहे . ऑनस्क्रिन कपलची भूमिका साकारता साकारता या दोघांचेही सूत जुळल्याची बरीच चर्चा होती . तसेच नुकत्याच झालेल्या कान्स फिल्म फेस्टिव्हलसाठीही हे दोघे एकत्र गेले होते . त्यामुळे फक्त ‘बीएफएफ’ म्हणवणाऱ्या अविका आणि मनिषच्या नात्याचे गुपित जाणण्याची अनेकांना उत्सुकता लागून राहिली आहे . बालकलाकार म्हणून छोट्या पडद्यावर ‘आनंदी’च्या भूमिकेतून घरोघरी पोहोचलेली अविका गौर त्यानंतर ‘ससुराल सिमर का’ या मालिकेतून ‘रोली’ची व्यक्तिरेखा साकारत होती .


मेलबर्न : काही माजी खेळाडूंनी समालोचन करताना त्याच्यावर टिका केली . पळण्याचा वेग कमी असल्याचे कारण देत संघ व्यवस्थापनाने त्याच्यावर दडपण आणले . इतकेच काय दक्षिण आफ्रिकेतील कसोटी सामन्यात वगळण्याचा धक्का त्याला सहन करावा लागला . पण अडचणींना घाबरेल तो चेतेश्वर पुजारा कसला . पुजाराने सगळ्या शंका कुशंकांना तोंडाने बकबक करून नव्हे तर बॅटने धावा करून सडेतोड उत्तर दिले . नॅथन लायनला पुढे सरसावत कडक ऑफ ड्राईव्ह मारून चालू मालिकेतील दुसरे शतक झळकावताना चेतेश्वर पुजाराने दाखवलेला संयम लक्षणीय आहे . राजकोटला लहानाचा मोठा झालेल्या चेतेश्वर पुजाराला पहिल्यापासून संयमाची देणगी लाभली . राहुल द्रविड , सचिन तेंडुलकर सारखे दिग्गज खेळाडू संघात असल्याने चेतेश्वरला भारतीय संघात जागा मिळवायला फार कष्ट करावे लागले . सविस्तर बातमी वाचण्यासाठी क्लिक करा : INDvsAUS : ऑस्ट्रेलियन गोलंदाजांचे घामटे काढणारा संयमाचा महामेरु


मास्टर ब्लास्टर सचिन तेंडुलकरने काही वर्षांपूर्वी आंतरराष्ट्रीय क्रिकेटमधून निवृत्ती घेतली . पण , तरीही त्याच्या लोकप्रियतेत तसूभरही कमतरता झालेली नाही . एकिकडे सचिन प्रकाशझोतात असतानाच दुसरीकडे त्याचा मुलगा अर्जुनही क्रीडा विश्वात चर्चेचा विषय ठरत आहे . काही दिवसांपूर्वीच भारताच्या अंडर १९ क्रिकेट संघातून पदार्पण करणारा अर्जुन सध्या चर्चेत आहे ते म्हणजे सोशल मीडियावर त्याने पोस्ट केलेल्या एका फोटोमुळे . सेलिब्रिटी किड्सच्या यादीत अर्जुनच्याही नावाचा समावेश आहे . मुळात सोशल मीडियावर आणि अतरही बऱ्याच ठिकाणी या सेलिब्रिटी किड्सवर अनेकांच्याच नजरा असतात . त्यातही त्यांनी स्वतः एखादा फोटो शेअर केला , तर त्यामुळे होणाऱ्या चर्चांविषयी काही वेगळं सांगण्याची गरजच नाही . अर्जुनही अशाच एका फोटोमुळे सर्वांचं लक्ष वेधत आहे . अर्जुनने इन्स्टा स्टोरीमध्ये इंग्लंडच्या महिला क्रिकेट संघातील डॅनियल वॅट हिच्यासोबत जेवणासाठी गेले असतानाचा फोटो पोस्ट केला आहे . नांदोस या हॉटेलमध्ये या दोघांची भेट झाली असून , तिथलाच एक फोटो सध्या सोशल मीडियावर सर्वांचं लक्ष वेधतोय . तो सध्या लंडनमध्ये असून , मोकळ्या वेळात तो काही मित्रमंडळींची भेट घेऊन त्यांच्यासोबत काही क्षण व्यतीत करत असल्याचं पाहायला मिळत आहे . दरम्यान , डॅनियलचं नावही क्रीडारसिकांना तसं ओळखीचच आहे , असं म्हणायला हरकत नाही . विराट कोहलीला सोशल मीडियाच्या माध्यमातून प्रपोज करणारी इंग्लंडच्या महिला क्रिकेट संघातील क्रीकेटपटू दुसरीतिसरी कोणी नसून ती डॅनियलच होती . ती सध्या किया सुपरलीग या टी२० मध्ये सहभागी होणार आहे . तुर्तास या फोटोचीच चर्चा क्रीडा वर्तुळात पाहायला मिळत आहे .


कोलकाता : भारतीय क्रिकेट संघाला आक्रमकतेचे धडे देणारे माजी कर्णधार सौरव गांगुली यांच्या सन्मानार्थ ऐतिहासिक ईडन गार्डन्स मैदानातील एका स्टॅंडला त्यांचे नाव दिले जाणार आहे . गांगुली यांच्यासह भारतीय क्रिकेट नियामक मंडळाचे माजी अध्यक्ष जगमोहन दालमिया यांचेही नाव एका स्टॅंडला दिले जाणार आहे . ईडन गार्डन्स हे मैदान आणि त्याचा परिसर हा लष्कराच्या अधिपत्याखाली आहे . त्यामुळे येथे कोणताही बदल करण्यासाठी लष्कराची परवानगी घेणे आवश्यक असते . ईडन गार्डन्सवरील काही स्टॅंडची दुरुस्ती , नूतनीकरण आणि त्यांचे नाव बदलण्यासाठी बंगाल क्रिकेट संघटनेने लष्कराकडे गेल्या वर्षी परवानगी मागितली होती . ही परवानगी मिळाल्याने आता स्टॅंडच्या नामकरणाचा कार्यक्रम घेतला जाईल . दत्त , ए . एन . घोष आणि स्नेहांशू आचार्य यांचेही नाव ईडन गार्डन्समधील स्टॅंडला दिले जाणार आहे . लष्कराकडून यासंदर्भात काल ( गुरुवार ) परवानगी मिळाल्याचे बंगाल क्रिकेट संघटनेने सांगितले . सध्या गांगुली हे बंगाल क्रिकेट संघटनेचे अध्यक्ष आहेत . लोढा समितीच्या शिफारशींची अंमलबजावणी केल्यामुळे ' बीसीसीआय ' चे अध्यक्ष अनुराग ठाकूर यांना पद सोडावे लागले . त्यानंतर गांगुली हे अध्यक्षपदाच्या शर्यतीत असल्याच्या चर्चा सुरू होत्या . मात्र लोढा समितीच्या शिफारशींनुसार एखाद्या राज्य संघटनेच्या पदाधिकाऱ्याने पद सोडल्यानंतर तीन वर्षे कुठल्याही पदावर काम न करणे आवश्यक आहे . त्यामुळे गांगुली सध्या अध्यक्षपदासाठी पात्र नाहीत .


सातत्याने डोकेदुखीचा त्रास हा तोंडातील जिवाणूंमुळेच होत असल्याचे नुकत्याच करण्यात आलेल्या एका संशोधनात स्पष्ट झाले आहे . काही विशिष्ट खाद्यपदार्थ खाल्ल्यामुळे तोंडातील जिवाणूंमध्ये वाढ होऊन हा त्रास होतो . काही पदार्थामध्ये नायट्रेट असते आणि जिवाणूंचा या नायट्रेटच्या प्रक्रियेत सहभाग असतो . त्यामुळे नायट्रिक ऑक्साइड तयार होते . त्यामुळे डोकेदुखीचा त्रास उद्भवतो , असे संशोधकांनी स्पष्ट केले आहे . या नायट्रिक ऑक्साइडमुळे रक्तवाहिन्या आणि रक्तपुरवठय़ावर प्रभाव पडतो आणि डोकेदुखीचा त्रास होतो . हिरव्या भाज्यांमध्ये नायट्रेट आढळते . अमेरिकेतील एका संस्थेने या विषयासंबंधी संशोधन केले आहे . १७२ जणांच्या तोंडात संशोधकांना जिवाणू आढळले . त्याचप्रमाणे एक हजारापेक्षा अधिक व्यक्तींमध्ये नायट्रेटची प्रक्रिया पुढे जाऊन डोकेदुखी होत असल्याचे आढळून आले . डोकेदुखी , उलटी होणे , आवाजाचा त्रास होणे , अशी लक्षणे संशोधकांना आढळून आली आहेत . कॅनडात आठ टक्के लोकांमध्ये हा आजार आढळून आला आहे . अभ्यासकांकडून या विषयासंबंधी आणखी संशोधन सुरू आहे . हे संशोधन नुकतेच अमेरिकेतील एका मासिकात प्रसिद्ध करण्यात आले आहे . ( टीप : ‘ आरोग्यवार्ता ’ मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘ लोकसत्ता ’ चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


आयफोन वापरणे हे आजही स्टेटस सिंबॉल समजले जाते . आयफोनचा चाहतावर्ग मोठा असून अनेक वर्षांपासून याच कंपनीचा फोन वापरणारे लोक आपल्या आजुबाजूला असतात . पण मागच्या काही काळात अँड्रॉईडमध्ये ड्युएल सिमकार्डची सुविधा आल्यानंतर अनेक जण अॅपलकडून इतर कंपन्यांकडे वळले . मात्र आता या सगळ्या लोकांसाठी एक आनंदाची बातमी आहे . अॅपल कंपनी आपले नव्याने येणारे फोन ड्युएल सिम करत असल्याचे नुकतेच समजले आहे . याआधीही बऱ्याचदा अॅपल आपल्या नवीन मॉडेलमध्ये ड्युएल सिमची सुविधा देणार अशी चर्चा होती , मात्र आता ते प्रत्यक्षात आले आहे . iPhone X plus आणि एलसीडी डिस्प्लेसोबत येणाऱ्या इतर फोनमध्ये ड्युएल सिम सुविधा असेल असे सांगण्यात येत होते . अॅपल कंपनी ही सुविधा खास आशियायी बाजारपेठेसाठी आणू शकते . ड्युएल सिम मोबाईलमुळे भारतात अॅपलचा मोबाईल वापरणाऱ्यांच्या संख्येत साधारण २ टक्क्यांनी वाढ होईल असे कंपनीचे म्हणणे आहे . यावर्षी कंपनी नवीन ३ मॉडेल लाँच करणार आहे . यातील एक फोन लो बजेट असेल . iPhone X या फोनला ६ . १ इंचाचा एलसीडी डिस्प्ले असेल . याबरोबरच आताच्या फोनप्रमाणेच ५ . ८ इंचाचा डिस्प्ले असलेले iPhone X चे आणखी एक व्हर्जन दाखल होईल . याशिवाय सर्वात महागडा असलेला iPhone X plus हा ६ . ५ इंचाच्या ओएलईडी स्क्रीनसोबत येईल . आयफोनच्या या तिन्हीही व्हर्जनला पुढच्या बाजूने फेस आयडीचे फिचर असेल . असे असले तरीही या फोनच्या उत्पादनाला काहीसा वेळ लागत असल्याने त्याची प्रत्यक्ष विक्री ऑक्टोबर ते नोव्हेंबरनंतर सुरु होईल . त्यामुळे या नव्या फिचरसह येणाऱ्या आयफोनची ग्राहकांना मोठी उत्सुकता आहे .


अभिनेत्री कतरिना कैफ आणि अभिनेता सिद्धार्थ मल्होत्रा यांच्या आगामी ‘बार बार देखो’ या चित्रपटाचीच सध्या सर्वत्र चर्चा सुरु आहे . सोशल मीडियावरही या चित्रपटाची उत्सुकता आता शिगेला पोहोचली आहे . ‘बार बार देखो’ या चित्रपटाचे ‘काला चष्मा’ हे गाणे प्रचंड गाजत असतानाच , आता या चित्रपटाचा ट्रेलरही प्रदर्शित करण्यात आला आहे . चित्रपटाचा ट्रेलर पाहताना पुढे काय होणार याबाबतची उत्सुकता लागून राहते . प्रेक्षकांच्या उत्सुकतेचा आणि कुतुहलाचा अचुक ठाव घेत हा ट्रेलर प्रदर्शित करण्यात आला आहे असेच म्हणावे लागेल . करण जोहर , फरहान अख्तर , रितेश सिदवानी , सुनिल लुल्ला यांसारख्या नामवंतांची निर्मिती असणाऱ्या या चित्रपटाचे दिग्दर्शन नित्या मेहरा करत आहे . ‘बार बार देखो’ या चित्रपटाच्या माध्यमातून नित्या मेहेरा हिंदी चित्रपटसृष्टीत दिग्दर्शन क्षेत्रात पदार्पण करत आहे . रोमॅंटिक ड्रामा असणाऱ्या या चित्रपटात अभिनेता सिद्धार्थ मल्होत्रा आणि कतरिना कैफ महत्त्वाच्या भूमिकेत दिसणार असून या बहुप्रतिक्षित चित्रपट एक वेगळेच कथानक हाताळताना दिसणार आहे . या चित्रपटाआधी सिद्धार्थ ‘कपूर अॅन्ड सन्स’ या चित्रपटात दिसला होता , तर कतरिना ‘फितूर’ या चित्रपटातून झळकली होती . आता हे दोन्ही कलाकार ‘बार बार देखो’ चित्रपटातून रुपेरी पडद्यावर येणार असल्यामुळे बॉलीवुडमध्ये एका नव्या जोडीची भर पडणार आहे . ‘बार बार देखो’चा ट्रेलर प्रदर्शित झाल्याची माहिती करण जोहर , सिद्धार्थ मल्होत्रा आणि चित्रपटाशी संलग्न इतर व्सक्तिंनी त्यांच्या ट्विटर अकाउंटवरुन दिली आहे . हा ट्रेलर सध्या ट्रेंडमध्ये असून अवघ्या काही वेळातच त्याने प्रेक्षकांना भुरळ घालण्यात यश मिळवले आहे . कतरिना आणि सिद्धार्थची ‘सिझलिंग केमिस्ट्री’ असणारा ‘बार बार देखो’ हा चित्रपट ९ सप्टेंबर रोजी सिनेरसिकांच्या भेटीला येणार आहे .


प्रचंड मोठ्या प्रमाणात असलेली माहिती आणि तिचे क्षणभरात विश्लेषण ही ताकद आता कृत्रिम बुद्धिमत्तेद्वारे यंत्रांना प्राप्त झाली आहे . हा सारा प्रवास डिजिटल असणार आहे , त्यामुळेच फ्युचर डिकोडेड परिषदेने दिलेला डिजिटल धक्का महत्त्वाच ठरतो . शॉपिंग हा अनेकांच्या आवडीचा विषय असला तरी प्रत्येक वेळेस ट्रायल रूममध्ये शिरा , कपडे बदला , बाहेर उभ्या असलेल्या कुटुंबीयांना परत बाहेर येऊन प्रदर्शनाप्रमाणे दाखवा याचा अनेकांना कंटाळा असतो . त्यातही आणखी कंटाळा येतो तो ट्रायल रूमबाहेर असलेल्या रांगेचा . अनेकांना वरातच वाटते ती . पण भविष्यातील मॉलमध्ये कदाचित त्या ट्रायल रूमशिवायच आपण कपडे घालून पाहू . अर्थात कपडे समोरच असतील , त्याचा पोतही हातांनी हाताळलेला असेल पण ते प्रत्यक्ष घालणार मात्र नाही . जे घातले जातील ते व्हच्र्युअल कपडे असतील . समोर असेल एक मोठ्ठा स्क्रीन . स्क्रीनच्या दिशेने हात हलवायचा आणि समोर असलेले कपडे निवडायचे . ते कपडे घातल्यानंतर आपण कसे दिसतो ते समोरच्या त्या व्हच्र्युअल आरशावर दिसू लागेल केवळ एकाच बाजूने नव्हे तर आपल्याला पुढून , मागून एका बाजूने कसे दिसतो , ते सारे इथे कळणार आहे . आपण वळलो की , समोरच्या स्क्रीनवर त्याप्रमाणेच दिसणार . . आपण उभे राहणार तिथे आजूबाजूला असलेले सेन्सर्स आपली मापं घेणार असून त्यानुसार त्या व्हच्र्युअल स्क्रीनवर आपल्या अंगावर कपडे चढतील आणि आपल्याला आपण त्या कपडय़ांत कसे दिसतो ते दिसेलही ! हे सारे प्रत्यक्षात घडण्यासाठी आपल्याला थांबण्याची गरज नाही . कारण येत्या काही महिन्यांमध्ये हे तंत्रज्ञान आपल्या शेजारच्या मॉलमध्ये आलेलेही असेल ! योगर्ट तयार करणारी कंपनी . पूर्वी इथे खूप माणसं कामं करायची . पण आता माणसं नाहीतच कारण रोबोटस् काम करतात . अगदी दूध येण्यापासून ते त्याचे मापन करून , त्यावर चाचण्या करेपर्यंत सारे काही काम यांत्रिक पद्धतीने होते . त्यावर प्रक्रिया करण्यापासून ते नंतरच्या पॅकिंग आणि माल गाडीत भरण्यापर्यंतच्या प्रवासात कुठेही माणसाचा अंतर्भाव नाही . देशभरात पसरलेल्या दुकानांमध्ये कोणत्या फ्रिजमधील माल कमी झाला आहे आणि कुठे अधिक मागणी आहे , हे सारे केवळ क्लाऊड आणि कृत्रिम बुद्धिमत्तेच्या बळावर होते आहे . उत्पादन ज्याला हवे आहे तो ग्राहक सोडला तर मानवी हस्तक्षेप संपूर्ण प्रक्रियेमध्ये कुठेही नाही ! तुम्ही नवीन घर घ्यायचा निर्णय घेतला आहे . विशिष्ट परिसरात घर शोधताय त्याच वेळेस तुमच्या टॅब्लेट किंवा मोबाइलच्या स्क्रीनवर परिसरात उपलब्ध असलेल्या घरांच्या किमतीसह एक तक्ता येतो . त्यामध्ये त्या घरांची सर्व माहिती दिलेली असते . एजंट असेल तर त्याचीही माहिती . त्याची विश्वासार्हता किती याचे मानांकनही सोबत केलेले असते . तुम्ही म्हणजे नवरा - बायको एकाच चॅटबॉक्समध्ये तुमचे विचार व्यक्त करू शकता आणि सर्व संदर्भही पाहू शकता . घराच्या डिझाइनमध्ये हव्या त्या गोष्टी इंटिरिअरसाठी घेतल्या की , घर कसे दिसेल , त्याचे व्हच्र्युअल डिझाइनही बाजूच्याच चौकटीत पाहायला मिळते . शिवाय या इंटिरिअर व घरातील कोणत्या वयोगटाच्या किती व्यक्ती आहेत हे ताडून त्यानुसार कोणता फ्रिज चांगला किंवा कोणत्या कंपनीचे वॉशिंग मशीन चांगले याचीही माहिती सोबत येत असते . त्यात गोष्टी तुम्ही केवळ सिलेक्ट करून ठेवायच्या , की मग तुमच्या आजूबाजूला त्या नेमक्या कोणत्या स्टोअरमध्ये उपलब्ध आहेत , त्याचीही माहिती वेगळ्या चौकटीत येते . त्याचा एक क्यूआर कोड तयार होतो . आता तुम्ही वेळ मिळाल्यावर एखाद्या स्टोअर्समध्ये प्रवेश करता त्या वेळेस तो क्यूआर कोड अॅक्टिवेट होतो आणि मग तुम्ही निवडलेल्या वस्तू नेमक्या कुठे आहेत ते समजते , शोधावे लागत नाही . शिवाय त्या वस्तूच्या वर असलेला क्यूआर कोड स्कॅन झाला की , आजूबाजूच्या कोणत्या स्टोअर्समध्ये किती किमतीला त्या वस्तू उपलब्ध आहेत , कुठे चांगली स्कीम सुरू आहे , कुठे विशेष ऑफर सुरू आहे , याचीही माहिती टॅब्लेट किंवा मोबाइलवर येते . प्रत्यक्ष वस्तू पाहा ऑनलाइन खरेदी करा आणि घरी जा . तुमची वस्तू केव्हा पोहोचेल त्याचे अपडेटही मिळत राहतील . . व्हच्र्युअल आणि प्रत्यक्ष याचा अनोखा संगमच . तिसरा अनुभव . . एका स्मार्ट कारचा . ही कारच तुमच्या पर्सनल असिस्टंट अर्थात पीएचे काम पाहते . कार कनेक्टेड असते तुम्ही दिलेली वेळ जवळ येत गेली की , तुम्हाला मोबाइल ट्रॅफिक अपडेट येऊ लागतात . जाण्याच्या कोणत्या मार्गावर किती ट्रॅफिक आहे . तुम्ही कारमध्ये बसता तेव्हा ‘कोर्टाना’ अर्थात हा पर्सनल असिस्टंट आवाजाद्वारे सांगतो आणि मार्ग कोणता स्वीकारायचा ते निवडायला सांगतो . गाडी चालवीत असताना तो दिवसभराच्या कामांची आठवण करून देतो . मध्येच एखादा मेल आला तर वाचून दाखवू का विचारतो . तुम्ही सांगितल्यानंतर वाचूनही दाखवतो . उत्तर द्यायचे आहे का विचारतो . तुम्ही केवळ बोलत जायचे तो टाइप करतो आणि सेंड म्हटलेत की , मेलला उत्तरही रवाना करतो . तो तुमची सारी कामे हलकी करतो . मग आईला फोन करायचा आहे , वेळेस औषध घेतले का विचारायला . मुलाच्या शिक्षकांशी बोलायचे राहिले आहे . हे सारे सांगतो , आठवण करून देतो . मुलाची तब्येत आज तेवढी बरी नाही , थोडी काळजी घ्यायला सांगा व तुम्हीही मध्येच शिक्षकांना फोन करून विचारा , हेही सांगायला विसरत नाही . थोडासा विलंब झाल्यानंतर असेच निघून गेल्यावर गाडीचा हेडलाइट सुरूच राहिलाय तो ऑफ करू या का , असे मोबाइलवर विचारतो . आणि तुम्ही हो म्हणायच्या आधीच ऑटो पद्धतीने तो ऑफही करतो . वरती चार तासांची ऊर्जा वाचवली असे गमतीत सांगतोही . . हे सारे स्वप्नाप्रमाणे भासावे . पण हे स्वप्न नाही वास्तव आहे . ही गाडी टाटा मोटर्सने तयार केली असून ती अलीकडेच मायक्रोसॉफ्टच्या ‘फ्युचर डिकोडेड’ या परिषदेमध्ये सादर करण्यात आली . प्रस्तुत लेखामध्ये दिलेली तीनही उदाहरणे भविष्यातील नव्हेत तर वास्तवातील आहेत . योगर्ट तयार करणारी व अशा प्रकारे काम करणारी कंपनी आता जगात अस्तित्वात आली आहे . ही गाडीही प्रत्यक्षात आली आहे आणि तो व्हच्र्युअल आरसाही प्रत्यक्षात आला असून येत्या काही महिन्यांत अनेक मॉलमध्ये उपलब्ध असेल . या तंत्रज्ञानातील बहुतांश गोष्टी या भारतीय तंत्रज्ञांनी विकसित केल्या आहेत , हे विशेष . भविष्यातील महत्त्वाच्या दोन जागतिक बाजारपेठांमध्ये भारताचा समावेश आहे . त्यातील चीनच्या बाजारपेठेला सध्या काही समस्यांनी ग्रासले आहे . तर भारत मात्र वेगामध्ये डिजिटल होण्याच्या दिशेने प्रयत्नशील आहे . त्या मार्गक्रमणेस वेगात सुरुवातही झाली आहे म्हणूनच तर फ्युचर डिकोडेडसाठी भारताची निवड करण्यात आली . मुंबईत पार पडलेल्या याच परिषदेमध्ये याची नांदी पाहायला मिळाली . पूर्वी आपण केवळ कृत्रिम बुद्धिमत्तेविषयी बोलायचो . त्याचवेळेस काही वर्षांपूर्वी क्लाऊड नावाचे प्रकरण जन्मास आले . आता या क्लाऊड आणि अॅनालेटिक्स म्हणजेच प्रचंड मोठय़ा प्रमाणावर असलेल्या माहितीचे क्षणभरात विश्लेषण करण्याची क्षमता कृत्रिम बुद्धिमत्तेद्वारे यंत्रांना प्राप्त झाली असून त्या बुद्धिमत्तेचा प्रवास मानवी बुद्धिमत्तेच्या दिशेने सुरू झाला आहे . त्याचीच ही सारी उदाहरणे आहेत . मात्र या संपूर्ण व्यवहारांतून माणूस उणे होत चालला आहे . म्हणजे एका बाजूस त्याचे सारे व्यवहार हे डिजिटल होत आहेत आणि दुसरीकडे जे डिजिटल होणार नाही ते टिकणार नाहीत . दुसरीकडे डिजिटल गोष्टींमुळे अनेकांच्या नोकऱ्यांवर थेट गंडांतर येणार आहे . ते नको असेल तर तुम्हाला नवा उतारा शोधावा लागेल आणि जो पर्याय शोधावा लागेल तोही डिजिटलच असावा लागेल , याचा पहिला थेट प्रत्यय या फ्युचर डिकोडेड परिषदेमध्ये आला . हाच होता खरा डिजिटल धक्का . या धक्क्याने चांगल्या अर्थाने मानवी आयुष्य डिजिटल व सुकर होत चांगले होणार आहे . त्यातील मानवी लुडबुड कमी होणार आहे . पण दुसरीकडे पर्यायाने तुम्ही डिजिटल असाल तरच सर्वार्थाने भविष्यात निभाव लागेल , हेच या परिषदेने अधोरेखित केले ! सौजन्य – लोकप्रभा response . lokprabha @ expressindia . com


१७ वर्षांपूर्वी पुल्लेला गोपीचंद यांनी ऑल इंग्लंड बॅडमिंटन स्पर्धेतील भारताच्या विजेतेपदाचा २१ वर्षांचा दुष्काळ संपवला होता . आता गोपीचंद यांच्या विजेतेपदाच्या कामगिरीची पुनरावृत्ती करण्याचे लक्ष्य त्यांचे शिष्य पी . व्ही . सिंधू , किदांबी श्रीकांत यांच्याकडून बाळगली जात आहे . प्रकाश पदुकोण ( १९८० ) आणि गोपीचंद ( २००१ ) सोडल्यास भारतीयांना या बॅडमिंटन जगतातील प्रतिष्ठेच्या स्पर्धा विजेतेपदाने गुंगाराच दिला आहे . सिंधू तसेच श्रीकांत यांच्यात हे घडवण्याची नक्कीच क्षमता आहे . त्यांना पहिल्या फेरीत अनुकूल ड्रॉही लाभला आहे ; पण नव्या पद्धतीने सर्व्हिस करण्याचे आव्हान , अपेक्षांचे वाढते दडपण यास भारतीय कसे सामोरे जातात हे महत्त्वाचे आहे . पुनरागमन करणाऱ्या साईनासमोर सलामीलाच जागतिक क्रमवारीत अव्वल असलेल्या तई झू यिंग हिचे आव्हान असेल . तई झू हिने साईनाविरुद्धच्या १४ पैकी नऊ लढती जिंकल्या आहेत . यात गेल्या सात सामन्यांचा समावेश आहे . त्यामुळे साईना उद्या जिंकल्यास भारतीय पथकाचा आत्मविश्वास चांगलाच उंचावेल . दोन वर्षांपूर्वा कॅरोलिन मरिनविरुद्धची अंतिम फेरीतील हार ही साईनाची सर्वोत्तम कामगिरी , तर सिंधूची गतवर्षीची उपांत्यपूर्व फेरी . जागतिक क्रमवारीत चौथी असलेली सिंधू सलामीला थायलंडच्या पॉर्नपावी चोचुवाँग हिच्याविरुद्ध खेळणार आहे . तिच्याबाबत फारशी कोणाला माहिती नाही . ही लढत जिंकल्यास सिंधूला दुसऱ्या फेरीत इंडिया ओपन स्पर्धेत हरवलेल्या बेईवेन झॅंग हिचा सामना करावा लागेल . गतवर्षी चार स्पर्धा श्रीकांतने जिकल्या होत्या ; पण या स्पर्धेत सलामीलाच पराजित झाला होता . त्याला सलामीची लढत सोपी असेल . फ्रान्सचा ब्राईस लेव्हरेडेझ त्याचा प्रतिस्पर्धी आहे ; पण त्याने गतवर्षी चीनच्या ली चाँग वेई याला हरवले होते . साईप्रणीत सलामीला कोरियाच्या सॉन वॅन हो याच्याविरुद्ध पहिला विजय मिळविण्याचा प्रयत्न करेल . पायाच्या दुखापतीतून सावरलेल्या एच . एस . प्रणॉयसमोर आठवा मानांकित चोऊ तिएन चेन आहे . श्रीकांतला अग्रस्थान मिळविण्याची संधी जागतिक बॅडमिंटन क्रमवारीत अव्वल होण्याची संधी श्रीकांतला आहे . गतवर्षी चीन ओपनमधून माघार घेतल्यामुळे त्याची संधी हुकली होती ; पण आता श्रीकांतने उपांत्यपूर्व फेरी गाठली . ली चाँग वेई , चेन लाँग ; तसेच सॉन वॅन हो अपयशी ठरले , तर श्रीकांत अव्वल होण्याची संधी आहे . ताई झू हिने गेल्या वर्षी अनेक स्पर्धा जिंकल्या आहेत . त्यामुळे ती केवळ भारतीयांनाच हरवते , असे नव्हे . तिचा खेळ भेदणे अवघड आहे ; पण अशक्य नाही . तिला हरवण्याचा मार्ग आम्हाला गवसत आहे . - साईना नेहवाल सहा आठवड्यांच्या सरावाचा नक्कीच फायदा होईल . या वर्षी अनेक महत्त्वाच्या स्पर्धा आहेत . त्याला ऑल इंग्लंडने सुरवात होत आहे . चांगली सुरवात नक्कीच मोलाची असेल . - पी . व्ही . सिंधू शंभर वर्षांची परंपरा असलेल्या ऑल इंग्लंड स्पर्धेतील सर्वोत्तम कामगिरी महत्त्वाची असेल . या स्पर्धेतील विजेत्यास लीजंड् म्हटले जाते . प्रकाश सर आणि गोपीचंद सर यांचे यश नक्कीच प्रेरणादायी आहे . - किदांबी श्रीकांत


आफ्रिकेविरुद्धच्या मालिकेत महेंद्रसिंह धोनीला फलंदाजीत फारशी चमक दाखवता आलेली नाही . मात्र आपल्या यष्टीरक्षणातील सर्वोत्तम कामगिरीमुळे धोनीच्या कामगिरीबद्दल अजुनही कोणीही शंका निर्माण केलेली नाहीये . २०१७ सालात धोनीवर निवृत्तीसाठी दबाव वाढत असताना कर्णधार विराट कोहली आणि प्रशिक्षक रवी शास्त्री यांनी धोनीला आपला पाठींबा दिला . यानंतर निवड समितीचे प्रमुख एम . एस . के . प्रसाद यांनी २०१९ विश्वचषकापर्यंत धोनीचं यष्टीरक्षणासाठी पहिली पसंती राहणार असल्याचं स्पष्ट केलं आणि धोनीच्या निवृत्तीच्या चर्चा थंड झाल्या . अवश्य वाचा – ‘कुलदीप , चहलच्या यशाचं श्रेय धोनीला मिळालं पाहिजे’ भारतीय संघाचे माजी खेळाडू आणि यष्टीरक्षक किरण मोरे यांनीही धोनीला आपला पाठींबा दिला आहे . एका खासगी वृत्तपत्राला दिलेल्या मुलाखतीत मोरे यांनी धोनीला संघात पर्याय नसल्याचं सांगितलं आहे . “एक खेळाडू म्हणून धोनी संघासाठी अतिशय महत्वाचा खेळाड़ू आहे . धोनी संघात असल्याचा तरुण फिरकीपटूंनाही खूप फायदा होतो . धोनी यष्टींमागून कुलदीप , युझवेंद्र सारख्या खेळाडूंना कशी गोलंदाजी करावी याचेही धडे देतोय . त्यामुळे धोनीला संघात सध्यातरी पर्याय नाही . ” धोनीच्या संघातील जागेबद्दल विचारलं असताना किरण मोरे बोलत होते . आफ्रिकेविरुद्ध वन - डे मालिकेत धोनीने चौथ्या सामन्यात ४२ धावांची खेळी केली होती . मात्र मैदानात गोलंदाजांना मार्गदर्शन करताना किंवा कोहलीला कर्णधार म्हणून मैदानात वावरताना धोनी नेहमी सल्ले देताना दिसतो . “गेली अनेक वर्ष धोनी भारतीय संघाची कमान सांभाळतो आहे . आता कर्णधारपद कोहलीच्या हातात गेल्यानंतर तो आपल्या फलंदाजीकडे लक्ष देऊ शकतो . तसेच मैदानातलं क्षेत्ररक्षण , कोहली आणि गोलंदाजांना योग्य ते सल्ले देणं या सर्व गोष्टी तो अधिक चांगल्या पद्धतीने करु शकतो . ” किरण मोरेंनी धोनीचं कौतुक केलं . सध्या भारत आणि आफ्रिका यांच्यात ३ टी - २० सामन्यांची मालिका सुरु आहे . यातला पहिला सामना जिंकून भारताने १ - ० अशी आघाडी घेतली आहे . त्यामुळे उरलेल्या दोन सामन्यांमध्ये भारत कसा खेळ करतो , आणि महेंद्रसिंह धोनी कशी कामगिरी करतो याक़डे सर्वांचं लक्ष असणार आहे . अवश्य वाचा – भारताकडून टी - २० मालिकेची सुरुवात विजयाने , पहिल्या सामन्यात आफ्रिकेवर २८ धावांनी मात


लायन’ चित्रपटात लहानग्या सरूची भूमिका साकारुन जगभरातील सिनेरसिकांना प्रेमात पाडणाऱ्या मुंबईकर सनी पवार बुधवारी मायदेशी पोहोचला . ८९व्या ऑस्कर पुरस्कारात भारतीयांची मान उंचावणारा सनी बुधवारी सकाळी मुंबईत दाखल झाला . ‘मी ऑस्कर सोहळ्याच्या व्यासपीठावर खूप मजा केली . सध्या मी खूप आनंदी असून या पुरस्कारावेळी व्यासपीठावरील उपस्थिती अविस्मरणीय होती’ , असे सनी पवारने मुंबई विमानतळावर दिलेल्या मुलाखतीवेळी सांगितले . सनीच्या ऑस्करवारीविषयी पीटीआयशी बोलताना सनीचे आजोबा भिमा पवार म्हणाले की , ‘सनीने मारलेली मजल आनंद देणारी आहे . तो एक स्वप्नवत अनुभवच होता . आम्ही काही तांत्रिक अडचणीमुळे त्याच्या उपस्थितीत पार पडलेला हा ऑस्कर सोहळा पाहू शकलो नाही’ , पण हा सोहळा लवकरच पाहणार असल्याचे त्यांनी सांगितले . दरम्यान , सनी पवारने शिवसेना पक्षप्रमुख उद्धव ठाकरे यांच्या भेटीसाठी मातोश्रीवर हजेरी लावली . यावेळी मुंबईकर सनीचे उद्धव ठाकरेंचे पुत्र अदित्य ठाकरे यांनी पेढा भरवून तोंड गोड केल्याचे पाहायला मिळाले . सूत्रांकडून मिळालेल्या माहितीनुसार , सनी पवार कुटुंबियांसोबत उद्धव यांच्या भेटीसाठी पोहचला होता . ऑस्करच्या रेड कार्पेटवर सर्वांचेच लक्ष वेधणाऱ्या या छोट्या जादूगार अर्थात सनी पवारचे मातोश्रीवर खास स्वागत करण्यात आले . यंदाच्या ऑस्कर पुरस्कार समारंभ सोहळ्यात सनी पवारची जादू पाहायला मिळाली होती . ऑस्कर पुरस्कार सोहळ्याचे सूत्रसंचालन करण्याऱ्या जिमी किमेलने सनी पवारशी खास संवाद साधल्याचेही पाहायला मिळाले होते . अमेरिकेतील दिग्गज मंडळींच्या उपस्थित जिमीने विचारलेल्या प्रश्नांची सनीने मजेदार पद्धतीने उत्तरे दिली होती . सर्वसाधारण आठ वर्षांच्या मुलाप्रमाणेच दिसणारा सनी आज मात्र आंतरराष्ट्रीय ‘स्टार’ कलाकार आहे . त्याने ‘लायन’ चित्रपटात केलेली सरूची भूमिका चित्रपटाची मोठी जमेची बाजू होती असे समीक्षकांनीही मान्य केले आहे . ऑस्ट्रेलियन दिग्दर्शक गार्थ डेव्हिसच्या ‘लायन’ या चित्रपटाला ‘ऑस्कर’ पुरस्कारासाठी सहा नामांकने मिळाली होती . यामध्ये सर्वोत्कृष्ट चित्रपट , सर्वोत्कृष्ट अभिनेता ( देव पटेल ) , सर्वोत्कृष्ट साहाय्यक अभिनेत्री ( निकोल किडमन ) आणि सर्वोत्कृष्ट पटकथा ( सरू ब्रायरर्ली यांचे ‘अ लाँग वे होम’ ) यासह आणखी दोन विभागात चित्रपटाला नामांकने मिळाली . यापैकी कोणत्याही वर्गवारीत लायन चित्रपट आपला ठसा उमटवण्यास अपयशी ठरला होता . या नामांकनांमध्ये सनीचा उल्लेख नसेला तरी ‘लायन’ चित्रपटातील लहानग्या सरूची भूमिका साकारणाऱ्या छोटय़ा सनी पवार या मुंबईकराच्या सर्वच जण प्रेमात पडल्याचे दिसते . या चित्रपटात देव पटेल याच्या लहानपणाची व्यक्तीरेखा सनीने साकारली होती . एखाद्या कसलेल्या अभिनेत्याप्रमाणे त्याने सनीने त्याच्यातील अभिनयाची चुणूक दाखवून दिली होती .


मुंबई : शिवसेनाप्रमुख बाळासाहेब ठाकरे यांच्या जीवनावर आधारित ' ठाकरे ' चित्रपटाचे संगीत आज ( शनिवार ) लॉन्च करण्यात आले असून , ' आया रे आया रे सबका बाप रे , कहते है उसको ठाकरे ' हे गाणे सर्वांचे लक्ष वेधून घेत आहे . शिवसेनेचे नेते संजय राऊत यांनी लिहिलेल्या कथेवर आधारित शिवसेनाप्रमुख बाळासाहेब ठाकरे यांच्या जीवनावर हा चित्रपट आहे . बाळासाहेब ठाकरे यांची कारकीर्द , त्यांचं वैयक्तिक आयुष्य या सगळ्यांवर या चित्रपटात भाष्य केले आहे . हा चित्रपट हिंदी आणि मराठी या दोन्ही भाषांमध्ये प्रदर्शित होणार आहे . नवाजुद्दीन सिद्दीकी बाळासाहेब ठाकरे यांच्या भूमिकेत दिसणार आहे . अनेक दिवसांपासून उत्सुकता असलेल्या ' ठाकरे ' या चित्रपटाचे हिंदी व मराठी ट्रेलर नुकतेच वडाळा येथील आयमॅक्स या मल्टिप्लेक्समध्ये प्रदर्शित करण्यात आला होता . चित्रपटाचे निर्माते संजय राऊत , दिग्दर्शक अभिजित पानसे , अभिनेते नवाजुद्दीन सिद्दिकी , अमृता राव , ' वायकॉम 18 ' चे अजित अंधारे , निखिल साने व अन्य उपस्थित होते . या चित्रपटाच्या ट्रेलरमधील काही संवाद आणि दृश्यांना सेन्सॉर बोर्डाने आक्षेप घेतल्याचे बोलले जात होते . निर्माता : व्हायकॉम 18 मोशन पिक्चर्स , राऊटर्स एन्टरटेंन्मेंट दिग्दर्शक : अभिजित पानसे कलाकार : नवाजुद्दीन सिद्दीकी , अब्दुल कादर अमीन , लक्ष्मण सिंग राजपूत , अनुष्का जाधव , निरंजन जवीर


जर्मनीची दिग्गज कारनिर्माती कंपनी बीएमडब्ल्यूने आज ( मंगळवारी ) 10 लाखांहून जास्त कार परत मागवल्या आहेत . यापूर्वी ऑगस्ट महिन्यातही कंपनीने 4 लाख 80 हजार कार परत मागवल्या होत्या . अशाप्रकारे जगभरातून जवळपास 16 लाख कार कंपनीने परत मागवल्या आहेत . परत मागवण्यात आलेल्या सर्व डिझेल कार आहेत . आग लागण्याच्या शक्यतेमुळे या कार परत मागवण्यात आल्याचं कंपनीकडून सांगण्यात आलं आहे . इंजिन गरम झाल्यानंतर ते थंड होण्यासाठी वापरण्यात येणारं उपकरण सदोष आहे , परिणामी गाड्यांना आग लागण्याची शक्यता आहे , त्यामुळे खबरदारी म्हणून कंपनीकडून या कार परत मागवण्यात आल्या आहेत . यापूर्वी दक्षिण कोरियामध्ये बीएमडब्ल्यूच्या काही गाड्यांना आग लागण्याच्या घटना उघडकीस आल्या होत्या . तर युरोपातही काही तक्रारी आल्या होत्या . त्यानंतर ऑगस्ट महिन्यात कंपनीने 4 लाख 80 हजार कार परत मागवल्या होत्या , आणि आता पुन्हा एकदा दहा लाखांहून जास्त कार परत मागवत असल्याचं कंपनीकडून सांगण्यात आलं आहे .


‘माझं वजन खूप वाढलंय , काय करावं कळतच नाहीये . ’ ‘मी खूप कमी खाते तरीही मला हवा पण पचते’ असे संवाद अनेकदा आपल्या कानावर पडतात . मग सॅलाड खा , कडधान्य खा , गोड आणि भात बंद करा असे उपाय आपल्या मित्रमंडळींकडून आणि नातेवाईकांकडून सुचवले जातात . अशा उपायांकडे दुर्लक्ष केले जाते . या गोष्टी खायच्या म्हणजे जगणंच कठिण असं अनेकांना वाटायला लागतं . अशावेळी चविष्ट आणि तरीही पौष्टीक पदार्थ मिळाले तर दोन्ही हेतू साध्य होतात . दलिया हा असाच एक पदार्थ आहे , जो आरोग्यासाठी अतिशय चांगला , चविष्ट आणि तरीही वजन घटवणारा आहे . गव्हाची जाडसर भरड म्हणजेच दलिया . दलियामध्ये अतिशय कमी कॅलरीज असतात . याशिवाय त्यात प्रथिने , फायबर आणि ब जीवनसत्त्व असते . ज्या व्यक्तींना वजन कमी करायचे आहे त्यांना आहारतज्ज्ञ आहारात दलियाचा समावेश कऱण्यास सांगतात . आता दलियामुळे वजन कसे कमी होते . ते जाणून घेऊया… फायबरचे सर्वाधिक प्रमाण दलियामध्ये मोठ्या प्रमाणात फायबर असतात . अन्नपचन होण्याासाठी शरीरात फायबरची आवश्यकता असते . तसेच शरीरातील सर्व क्रिया सुरळीत होण्यासाठी फायबर गरजेचे असते . फायबरचे साखरेत रुपांतर होत नसल्याने दलिया अतिशय कमी कॅलरीचा म्हणून ओळखला जातो . त्यामुळे दलिया शरीरातील कॅलरीचे प्रमाण आटोक्यात आणण्यास उपयुक्त ठरतो . ग्लायसेमिक इंडेक्स कमी ज्यांच्या शरीरावर जास्तीची चरबी आहे त्यांनी कमी ग्लायसेमिक इंडेक्स असणारे अन्न खाणे आवश्यक असते . वजन कमी करणाऱ्यांसाठी जास्त ग्लायसेमिक इंडेक्स असणे धोक्याचे असते कारण त्यामुळे रक्तातील साखरेचे प्रमाण वाढू शकते . वजन कमी करण्याबरोबरच फायबर पदार्थाचा रक्तातील साखरेची पातळी कमी करण्यासाठीही उपयोग होतो . सावकाश प्रक्रिया करणारे अन्न दलिया हे शरीरात अतिशय सावकाश प्रक्रिया करते . हे शरीरात हळूहळू शोषले जात असल्याने पोट दिर्घकाळ भरल्यासारखे वाटते . बद्धकोष्ठतेपासून सुटका खाल्लेल्या अन्नाचे योग्य पद्धतीने पचन होणे गरजेचे असते . वजन कमी करण्यासाठी तर ते जास्त आवश्यक असते . नियमित दलिया खाल्ल्यास पोट चांगले राहण्यास मदत होते . व्यायामासाठी ताकद मिळते वजन कमी करण्यासाठी व्यायाम करणे आवश्यक असते . व्यायाम करायचा असल्यास शरीरात ताकद असणे गरेजेचे असते . दलिया हा ताकद देण्यासाठी उपयुक्त असतो .


ओंकार वर्तले – response . lokprabha @ expressindia . com सह्याद्रीतील भटकंती ही कायमची काही तरी नवीन शिकवणारी असते . त्यातच तुम्ही आडवाटेवरच्या किल्ल्यावर गेलात तर चार गोष्टी अधिकच कळतात . थंडीचा उत्तरार्ध सुरू झाला होता . उन्हाळ्याची चाहूल लागायला सुरुवातच झाली होती . त्यामुळे लवकरात लवकर एखादा ट्रेक आखावा अशी आम्हा मित्रांमध्ये चर्चा सुरु होती . या वेळी जरा आडबाजूचे आणि वेगळे किल्ले पाहू , असं एका मित्राने केवळ सांगितलंच नाही तर आख्खा प्लानच समोर ठेवला . पठ्ठय़ानं ‘होमवर्क’ केला होता . तसं पाहिलं तर ट्रेकचं शालेय अभ्यासासारखं नसतं बरं का ! म्हणजे एखाद्या मित्रानं अभ्यास केल्यावर इतरांचे जसे कपाळावर आठय़ा पडल्यासारखे हावभाव होतात तसे . आमच्या ट्रेकर्स मंडळीत जो कोणी नवा प्लान करेल त्याला डोक्यावर घेतात . त्याचे कौतुक करतात . समोरचा तो प्लॅन पाहून एकदम भारीच वाटले . एकदम नवे कोरे अन् आडबाजूला असलेले मोरधन , कावनई अन त्रिंगलवाडी असे तीन किल्ले . नावं वाचूनच मोहीम ठरली . अजून माहिती गोळा केली . अन् शुक्रवारी रात्रीच गाडी नाशिकमधील इगतपुरी तालुक्यात घोटीपर्यंत आणली . रात्रीचे सात - साडेसात झाले असतील . घोटीत चहा प्यायला आम्ही खाली उतरलो . चहा पितापिताच टपरीवाल्याला मोरधन किल्ल्याचा रस्ता सहज म्हणून विचारला . मोरधन हे नाव ऐकताक्षणीच तो टपरीवाला बावचाळला अन् म्हणाला , ‘‘ओ , भाऊ , असा किल्ला काय मला माहीत नाय . ’’ आतापर्यंत गोड लागलेला चहा एकदम कडू लागायला लागला . एक मित्र तर त्याच्या अंगावरच धावून गेला . ‘‘काय . . मोरधन माहीत नाही . अरे असे कसे रे तुम्ही शिवभक्त . एवढय़ा जवळ असूनदेखील तुम्हाला किल्ल्यांबद्दल प्रेम नाही . . ’’ वगैरे - वगैरे . तो भडाभडा बोलत होता . आम्ही इतरांनी त्याला शांत केलं अन् त्या टपरीवाल्याला दोन्ही हात जोडून नमस्कार केला अन् मनातल्या मनात त्याच्या या महाराष्ट्रातल्या मातीतल्या जन्माचे आभार मानले आणि आम्ही पुढे निघालो . खरं तर मोरधनचा रस्ता विचारण्याची चूक आमचीच होती . त्याला बिचाऱ्याला दोष देऊन काय फायदा ? मोरधन हा तसा काही इतरांच्या दृष्टीने प्रसिद्ध वगैरे किल्ला नव्हता . त्यांच्यासाठी तो साधाच डोंगर होता . नाही तरी आपण किती गड - किल्ल्यांची माहिती ठेवून त्यांचे संवर्धन करतो म्हणा . या महाराष्ट्रात असे बरेच ‘मोरधन’ उपेक्षित आहेत . ठरावीक किल्ल्यांना मिळणारा जनाधार सोडला तर इतर किल्ले हे कमनशिबीच ठरले आहेत . प्रश्नांचा हा गुंता सोडवतच गाडी घोटीवरून खरवाडीत कधी आली ते कळलंच नाही . मध्यरात्र झाली होती . गावातल्याच मारुती मंदिरात पथारी मांडली . प्रत्येक ट्रेकमध्ये निवाऱ्याची सोय आम्हा फिरस्त्यांना करून देण्यासाठी मारुतीराया आमच्यावर नेहमीच कृपादृष्टी असते . येथेही तो धावून आला . दुसऱ्या दिवशी सकाळी लवकर उठून मोरधन अन् कावनई असे दोन्हीही किल्ले पाहून झाले पाहिजे या काळजीपोटी आम्ही झोपूनही गेलो . पहाटे मंदिरातल्या घंटेच्या आवाजानेच जाग आली . एवढय़ा पहाटे आलेल्या त्या भक्ताने आम्हाला तर उठवलेच , पण मारुतीरायालाही उठवले असेच वाटून गेले . सकाळचे सारे सोपस्कार उरकून तयार झालो . तांबडं फुटून आकाशात पूर्व दिशेला केशरी तांबूस रंगाची चादर पसरली होती . गावातूनच एक वाटाडय़ा घेऊन आम्ही मोरधनला भिडलो . चालता - चालता तो वाटाडय़ा म्हणाला , ‘‘सायेब . . वर बघण्यासारख काहीच नाही . इथं फारच कमी लोक येतात . तुमाला लईच आवड दिसतीया किल्ल्यांची . ’’ त्याच्या बोलण्याचं हसू येत होतं . पण म्हटलं आता काय बोलायलाच नको . एव्हाना आम्ही तासाभरात डोंगराचा पहिला टप्पा पार करून पठारावर आलो . सपाट चालीची वाट धरली . ही वाट पुढे पुन्हा मोरधनच्या मुख्य डोंगराकडे वळून चढणीची लागली . अध्र्या तासात आम्ही गडमाथ्यावर हजर झालो . सकाळी आठ वाजले होते . धुक्याची चादर अजूनही खरगावावर अंथरलेली दिसत होती . वाटाडय़ाचं म्हणणं खरं ठरलं होतं . कारण अवघी दोन पाण्याची टाकी अन् घरांची जोती एवढं सोडलं तर मोरधनवर बघण्यासारखं काही नाही . पण एखाद्या दुर्गभटक्याला याशिवाय तरी आणखी काय हवं असतं म्हणा . आणि दृष्टीचा हाच फरक त्याच्यात आणि इतरांच्यात दिसत असतो . असो . गडमाथ्यावरून दिसणारा कळसूबाई डोंगररांगेचा कॅनव्हास मात्र लाजवाबच होता . धुक्याची चादर विरळ होत चालली होती , सह्य़रांगेचे रूप पालटत होते . हे निखालस दृश्य पाहून परतीचा मार्ग आम्ही पकडला . आता आमची गाडी कावनईच्या दिशेने धावत होती . कावनई महाराष्ट्रातल्या सर्वसामान्य लोकांच्या दृष्टीने अजून एक अनोळखी किल्ला . एक मात्र बरं होतं म्हणा . या कावनईला कुंभमेळ्याच्या संदर्भाने एक आगळी ओळख आहे . या गावाचं आध्यात्मिक महत्त्व फार मोठं आहे . कावनई हे तीर्थक्षेत्र म्हणून ओळखलं जातं . त्यामुळे या कावनईला किल्ल्यापेक्षाही धार्मिक अंगाची ओळख जास्त होती . हाच संदर्भ घेत आम्ही अप्पर वैतरणामार्गे केळदवरून कावनई हे पायथ्याचं गाव गाठलं . गाव मोठ टुमदार आहे . गावातच गाडी लावली . किल्ल्याची एक सोंड गावात उतरलेली आहे . त्या सोंडेवरूनच आम्ही गडावर निघालो . स्थानिक लोकांशिवाय गडावर अगदी मोजकेच दुर्गमित्र येतात . यंदा आमचीही त्यात भर पडली . येथे येणाऱ्या दुर्गमित्रांचं येथल्या लोकांना फारंच कौतुक . पुण्या - मुंबईहून फक्त हा डोंगर बघायला आलात म्हणून एका आजीबाईने तर डोक्यालाच हात लावला . नंतर तिला कौतुकही वाटलं म्हणा . कावनईवर मोरधनपेक्षाही जास्त अवशेष आहेत . सुरुवातीला एक लोखंडी शिडी लावलेली दिसते . यानंतर एका उद्ध्वस्त प्रवेशद्वारातून आपण माथ्यावर हजर होतो . गडावर पडक्या इमारती , एक सुंदर तळं आणि कावनई देवीचं मंदिर आहे . गडाचा माथा आटोपशीर असून विशेष उल्लेख तळ्याचा करावा लागेल . या तळ्यात रंगीबेरंगी मासे हजारोंच्या संख्येने आहेत . या गडावरच एका साधूचा हल्ली मुक्काम असतो . कावनईवरून खाली उतरताना संध्याकाळ उलटून गेली होती . दिवसभराच्या पायपिटीने भूकही सडकून लागली होती . जेवणासाठी आम्ही इगतपुरी गाठली . येथूनच आम्हाला रात्री त्रिंगलवाडीला जायचं होतं . रात्रीचे जेवण उरकून आम्ही मुंबई - नाशिक हायवेवरून कसाऱ्याच्या दिशेने अलीकडे म्हणजे नाशिकच्या बाजूने असणाऱ्या टाके गावावरून त्रिंगलवाडीची तळ्याची वाडी गाठली . मुक्कामाला गावात मंदिर नव्हते त्यामुळे मोठी समस्याच निर्माण झाली . पण आदरातिथ्याला कमी पडेल ती सह्यद्रीची कूस कुठली ? गावातल्या चार - पाच युवकांना आमची अडचण लक्षात आली . त्यांनी लागलीच गावातलं समाजमंदिर झाडून साफ करून लाइटचीही सोय करून दिली . त्यांच्या या धडाडीचं मोठं कौतुक वाटलं . कसलीही अपेक्षा न ठेवता पाहुण्यांची सोय करताना पाहून स्वार्थी शहरी संस्कृती आमच्या डोळ्यासमोरून तरळून गेली . असो . दिवसभराच्या दगदगीने रात्री लगेच डोळा लागला . सकाळी रात्रीच्या युवकानेच आम्हाला जागे केले . फक्कड चहाला घरी नेले . एवढेच नव्हे तर तो किल्ला दाखवायलाही बरोबर येणार होता . खरं म्हणजे एवढय़ा आपुलकीची सवय नसणाऱ्या आम्हाला तर संकोचल्यासारखं झालं होतं . पण आता या प्रेमाच्या हाकेला ओ देऊन त्रिंगलवाडी किल्ल्याकडे कूच झालो . त्रिंगलवाडीच्या किल्ल्यासाठी येथे बऱ्यापैकी पर्यटकांची वर्दळ असते . डोंगरात खोदलेली जैन लेणी , कातळकोरीव पायऱ्या , मारुतीरायाची सुरेख मूर्ती , गडमाथ्यावर असलेले इमारतींचे अवशेष , गुहा , पाण्याच्या टाक्या हे सारं पाहायला मिळते . संपूर्ण किल्ला पाहायला दोन तास पुरतात . किल्ला पाहून आम्ही खाली गावात येईपर्यंत दुपार झाली होती . बरोबरच्या युवकाला किती रुपये द्यायचे असे विचारले तर तो म्हणाला , ‘‘द्या किती द्यायचे ते . ’’ आता सर्द व्हायची वेळ आमची होती . व्यावहारिक आधुनिक जगापासून ही माणसं अजून किती लांब आहेत याचं आश्चर्य वाटलं . कोणताही स्वार्थ नाही की अडवणूक नाही . उलट आपुलकी भरभरून असलेल्या या लोकांना असं वागायला कसं जमतं हा प्रश्न आम्हाला पडला होता . पण याचं रहस्य हा आजूबाजूला पसरलेला सह्यद्री होता हे आम्हाला कळून चुकलं . सह्यद्रीची हीच कूस आम्हा रसिक भटक्यांसाठी कायमच मायेने भरलेली असते . हिचीच ओढ लागून आम्ही येथे येत असतो . अनुभवांचं समृद्ध दालन असलेल्या या कणखर ‘पुराणपुरुषाचा’ हा महिमा खरोखर आम्ही पायस्थांनी कसा वर्णावा याचं कोडं आम्हाला नेहमीच पडलेलं असतं . त्रिंगलवाडीवरून घराकडे परतीच्या दिशेने जाताना हा सह्याद्री बरेच काही अनुभवाचे धडे शिकवून गेला होता . भटकंतीच्या पोतडीत हे सारे अनुभव दर वेळीच जमा होत असतात . यातच आमच्यासारखी अतृप्त मंडळी समाधानी होण्याचा प्रयत्न करीत असतात . सौजन्य – लोकप्रभा


राजकुमार राव आणि श्रद्धा कपूर यांची मुख्य भूमिका असलेल्या ‘स्त्री’ चित्रपटाला बॉक्स ऑफीसवर आश्चर्यकारकरित्या यश मिळत आहे . अवघ्या नऊ दिवसांत ७२ . ४१ कोटी रुपयांची कमाई या चित्रपटाने केली . ‘यमला पगला दिवाना फिर से’ आणि ‘स्त्री’ एकाच दिवशी प्रदर्शित झाले . हॉरर कॉमेडी असलेला ‘स्त्री’ बॉक्स ऑफीसवर जेमतेम कमाई करेल असा अंदाज होता . मात्र हे सर्व अंदाज खोटे ठरवत या चित्रपटाने १२ दिवसांत ८२ . २९ कोटी रुपयांचा गल्ला जमवला आहे . चित्रपट व्यापार विश्लेषक तरण आदर्शने कमाईचा आकडा दिला आहे . ‘स्त्री’ने पहिल्या आठवड्यात ६० . ३९ कोटी तर दुसऱ्या आठवड्यात २१ . ९० कोटी रुपये कमावले आहेत . वाचा : माझ्या सर्व चित्रपटांवर बंदी आणा - ट्विंकल खन्ना ‘स्त्री’ हा भयपट आणि विनोदीपट अश्या प्रकारचा चित्रपट आहे . अश्याप्रकारचे चित्रपट सहसा प्रेक्षकांच्या पसंतीस उतरत नाहीत किंवा बॉक्स ऑफीसवर घसघशीत कमाई करण्यात यशस्वी ठरत नाहीत . परंतु या चित्रपटात दिग्दर्शक अमर कौशिक यांनी ‘भय आणि विनोद’ यांचा परफेक्ट तडका लावून हा चित्रपट प्रेक्षकांच्या पसंतीस उतरेल याची व्यवस्था केली आहे .


ची ओळख निर्माण करण्यासाठी अमुक वयाची किंवा वेळेची वाट पाहत राहण्याची काहीच गरज नसते . याचा पुरेपूर प्रत्यय गायिका सुनिधी चौहानच्या कारकिर्दीवर नजर टाकताच येतो . संगीत जगतामध्ये आपल्या अनोख्या गायनशैलीने प्रेक्षकांची मनं जिंकणाऱ्या सुनिधी चौहानच्या कारकिर्दीचा चढता आलेख पाहता अनेकांनाच तिचा हेवा वाटतो . हिंदी , मराठी , कन्नड , तेलगू , तमिळ , पंजाबी , बंगाली , आसामी , नेपाळी , उर्दू या भाषांमध्ये सुनिधीने आजवर बरीच गाणी गायली आहेत . याशिवाय ती हटके स्टाइल स्टेटमेंटसाठीही ओळखली जाते . कलाकार कुटुंबातील सुनिधीच्या गायन कौशल्याची जाणीव प्रसिद्ध सूत्रसंचालिका आणि ज्येष्ठ अभिनेत्री तबस्सूम यांना झाली होती . एका कार्यक्रमादरम्यान , सुनिधीमध्ये असणारा बाणेदारपणा पाहता त्यांनी तिच्या पालकांना मुंबईत येण्यास सांगितलं . मुंबईत आल्यानंतर सुनिधीने दूरदर्शनवरील ‘मेरी आवाज सुनो’ या गाण्याच्या रिअॅलिटी शोमध्ये सहभाग घेतला . याच कार्यक्रमापासून तिच्या प्रवासाला सुरुवात झाली . वयाच्या १६ व्या वर्षी तिला राम गोपाल वर्माच्या ‘मस्त’ चित्रपटामध्ये काम करण्याती संधी मिळाली होती . या चित्रपटातील सर्वच गाणी हिट ठरली . इतकच नव्हे तर , ‘रुकी रुकी सी जिंदगी’ या गाण्यासाठी सुनिधीला फिल्मफेअर पुरस्काराने गौरवण्यात आलं होतं . त्यावेळी आपल्या अगदीच वेगळ्या आवाजामुळे सुनिधीचं नाव चित्रपटसृष्टीत चर्चेत होतं . जवळपास प्रत्येक चित्रपटामध्ये तिचं एकतरी गाणं होतच . व्यावसायिक क्षेत्रात यशाच्या शिखरावर पोहोचणाऱ्या या गायिकेचं खासगी आयुष्य मात्र फारसं चांगलं राहिलं नव्हतं . वयाच्या १८ व्या वर्षी तिने आपल्याहून १४ वर्षांनी मोठया चित्रपट दिग्दर्शक बॉबी खानसोबत लग्न करण्याचा निर्णय घेतला होता . तिच्या कुटुंबाचा या लग्नाला विरोध होता . तरीही कुटुंबियांच्या विरोधात जाऊन सुनिधी बॉबीसोबतच राहू लागली . पण , प्रेमाच्या पायावर उभं राहिलेलं त्यांचं हे नातं फार काळ टिकू शकलं नाही . वाचा : ‘चक दे ! इंडिया’विषयी या गोष्टी तुम्हाला माहितीयेत का ? लग्नानंतरच्या एक वर्षातच सुनिधी आणि बॉबी एकमेकांपासून वेगळे झाले . त्यादरम्यानच कुटुंबियांनीही तिच्यासोबतची सर्व नाती तोडली होती . तो काळ तिच्यासाठी संघर्षाचा ठरला असून , तिला काही अडचणींचाही सामना करावा लागला होता . त्या दिवसांमध्ये सुनिधीकडे राहण्यासाठीसुद्धा घर नव्हतं . त्यामुळे संगीत दिग्दर्शक अनू मलिकने तिला आपल्या घरात राहण्यासाठी जागा दिलेली . हा तिच्यासाठी बराच कठीण काळ होता . कारण , यादरम्यानच इतरही काही गायिका नावारुपास येऊ लागल्या होत्या . पण , सुनिधीने खचून न जाता पुन्हा एकदा नव्या जोमाने आपल्या करिअरकडे लक्ष दिलं आणि संगीत विश्वातील स्थान अबाधित राखलं . वाचा : कमल हसनच्या ‘अप्पूराजा’तील ‘अप्पू’ साकारण्यासाठी करण्यात आल्या होत्या या करामती वैवाहिक जीवनात अपयशी ठरलेली सुनिधी संगीत क्षेत्रात बरंच यश मिळवत होती . असं असतानाच तिच्या आयुष्यात संगीत दिग्दर्शक हितेश सोहनीच्या रुपात पुन्हा एकदा प्रेमाची पालवी फुलली . हितेश आणि सुनिधी बालपणीपासूनचे मित्र होतेच . पण , त्यानंतर या दोघांनीही हे नातं पुढे नेण्याचा निर्णय घेतला . सुनिधी चौहानने तिच्या आजवरच्या कारकिर्दीत बरेच चढउतार पाहिले आहेत . रिअॅलिटी शोची स्पर्धक ते परिक्षक या प्रवासादरम्यान बऱ्याच प्रसंगांचा सामना करत ही गायिका स्वतःला सिद्ध करण्यात यशस्वी झाली आहे हे नाकारता येणार नाही .


स्वयंपाकघरात आपण रोज जे टॉवेल हात पुसण्यासाठी वापरत असतो , त्यामुळे घातक जीवाणूंचा प्रसार होऊन काही वेळा विषबाधेचा धोका निर्माण होतो , असे भारतीय वंशाच्या संशोधकाने केलेल्या पाहणीत दिसून आले आहे . एकूण ४९ टॉवेल यात तपासण्यात आले . त्यात जीवाणूंची वाढ जास्त प्रमाणात दिसून आली . कुटुंबातील जास्त सदस्य हे टॉवेल भांडी पुसणे , हात पुसणे , गरम भांडी पकडणे , साफसफाई करणे यासाठी वापरत असतात . त्यावर एका वापरातच बरेच जीवाणू येतात . टॉवेल ओले असल्याने त्यावर जीवाणू अधिक असतात . कोरडय़ा टॉवेलवर ते कमी असतात . ४९ टॉवेलमध्ये ३६ . ७ टक्के कोलीफॉर्म , ३६ . ७ टक्के एंटरोकॉकस , १४ . ३ टक्के एस ऑरियस जीवाणूंच्या वाढीस अनुकूल होते . स्वयंपाकघर व इतर कारणांनी होणारा जीवाणूंचा प्रसार यात तपासण्यात आला असे मॉरिशस विद्यापीठाच्या सुशीला बिरानजिया यांनी सांगितले . कुटुंबाच्या सवयी व कुटुंबाचा आकार तसेच रचना यावर जीवाणूंचा प्रसार अवलंबून असतो . १०० टॉवेल महिनाभराच्या वापरानंतर तपासले असता त्यावर वेगवेगळे जीवाणू आढळून आले . एस ऑरियस जीवाणूचे प्रमाण कमी सामाजिक व आर्थिक गटांच्या कुटुंबात जास्त दिसून येते . बहुवापराचे टॉवेल व ओले टॉवेल यात इशरेशिया कोली जीवाणू जास्त प्रमाणात आढळून आले . कोलिफॉर्म व एस ऑरियस जीवाणू मांसाहार करणाऱ्या कुटुंबात जास्त दिसून येतात . इशेरिशिया कोलाय हा जीवाणू अनारोग्यकारक सवयी दाखवतो कारण तो विष्ठेतून पसरत असतो . यातून र्सवकष परिणाम म्हणून विषबाधा होण्याची शक्यताही असते अशी भीती त्यांनी व्यक्त केली .


रिलायन्स जिओ बाजारात आल्यापासून सर्वच टेलिकॉम कंपन्यांचे धाबे चांगलेच दणाणले आहे . जिओने मोफत इंटरनेट सुविधा सुरु केल्याने कंपन्यांमध्ये स्वस्तातील प्लॅनसाठी स्पर्धा सुरु आहे . सरकारी कंपनी असलेली बीएसएनएल कंपनीही यामध्ये मागे नाही . ग्राहकांना खुश करण्यासाठी कंपनी सतत आपले पोस्टपेड आणि प्रीपेड प्लॅन जाहीर करते . नुकताच कंपनीने आपला एक अनोखा प्रीपेड प्लॅन जाहीर केला असून यामध्ये ग्राहकांना तब्बल ५६१ जीबी डेटा मिळणार आहे . हा प्लॅन ९९९ रुपयांचा असून त्याची वैधता १८१ दिवस म्हणजेच ६ महिन्यांची असेल . आता ९९९ रुपयांच्या या प्लॅनमध्ये ग्राहकांना दिवसाला २ . २ जीबी डेटा मिळतो . मात्र आता ग्राहकांना दिवसाला ३ . १ जीबी डेटा मिळणार आहे . त्यामुळे ग्राहकांना एकूण ५६१ जीबी २जी किंवा ३ जी डेटा मिळणार आहे . इंटरनेटची मर्यादा संपल्यानंतर कंपनी ४० kbps वेगाने इंटरनेट मिळणार आहे . याशिवाय कंपनी या प्लॅनमध्ये अनलिमिटेड लोकल आणि एसटीडी कॉलिंग मोफत देणार आहे . याशिवायही बीएसएनएलने १६९९ , २०९९ रुपयांचे धमाकेदार प्लॅन जाहीर केले आहेत . या प्लॅनची वैधता ३६५ दिवसांची असल्याचे कंपनीकडून सांगण्यात आले आहे . मात्र ९९९ रुपयांच्या प्लॅनमध्ये ग्राहकांना भरपूर इंटरनेट असल्याने डाऊनलोडिंग आणि इतर गोष्टींसाठी बरेच इंटरनेट उपलब्ध होणार आहे . त्यामुळे हा प्लॅन नक्कीच फायदेशीर ठरु शकतो .


डेव्हिस चषक टेनिस स्पर्धा : रामकुमारचा विजय ; युकी पराभूत रामकुमार रामनाथनच्या झंझावाती खेळाने भारतीय संघाच्या पल्लवित केलेल्या आशेवर सहकारी युकी भांब्रीच्या पराभवाने पाणी फेरले . त्यामुळे भारतीय संघाला डेव्हिस चषक टेनिस स्पर्धेच्या जागतिक गटासाठीच्या बाद फेरीतील लढतीत कॅनडाविरुद्ध शनिवारी १ - १ अशा बरोबरीवर समाधान मानावे लागले . पुरुष एकेरीच्या पहिल्या लढतीत युकीने ० - २ अशा पिछाडीवरून मुसंडी मारून २ - २ अशी बरोबरी मिळवली , परंतु जागतिक क्रमवारीत ५१ व्या स्थानावरील डेनिस शापोव्हालोव्हकडून त्याला पराभव पत्करावा लागला . शापोव्हालोव्हने युकीचा कडवा संघर्ष ७ - ६ ( २ ) , ६ - ४ , ६ - ७ ( ६ ) , ४ - ६ , ६ - १ असा मोडून काढला . तीन तास आणि ५२ मिनिटे चाललेल्या या लढतीने प्रेक्षकांची मने मात्र जिंकली . तत्पूर्वी , २२वर्षीय रामकुमारने पदार्पणवीर ब्रॅयडेन श्चुनूरवर ५ - ७ , ७ - ६ ( ४ ) , ७ - ५ , ७ - ५ असा तीन तास आणि १६ मिनिटांच्या लढतीत विजय मिळवला . ‘‘खेळाडूंनी मनापासून खेळ केला . प्रत्येक गुणासाठी संघर्ष करण्याची आमची रणनीती होती आणि रामने पिछाडीवरून यशस्वी मुसंडी मारली . युकीही विजयाच्या जवळ आला होता . आजच्या निकालानंतर त्यांच्यावरील दडपण अधिक वाढले आहे . अशाच प्रकारे आम्ही खेळलो तर काहीही अशक्य नाही , ’’ असे मत भारतीय संघाचा कर्णधार महेश भूपती याने व्यक्त केले .


उत्तम आशय आणि निखळ मनोरंजनासाठी ‘आता थांबायचं नाय’ असं म्हणत सध्या स्टार प्रवाह वाहिनी प्रेक्षकांच्या मनोरंजनाची पुरेपूर काळजी घेत आहे असेच म्हणावे लागेल . ‘विकता का उत्तर’ , ‘गोठ’ , ‘नकुशी . . तरीही हवीहवीशी’ अशा विविध मालिकांचा नजराणा सध्या ही वाहिनी घेऊन आली आहे . मनोरंजनाची हीच वाट अविरतपणे सुरु ठेवण्यासाठी या वाहिनीतर्फे प्रत्येक रविवार हा ‘सिनेवार’ ठरवला गेला आहे . या उपक्रमाअंतर्गत दर्जेदार चित्रपट प्रेक्षकांसाठी प्रदर्शित केले जाणार आहेत . येत्या रविवारी म्हणजेच २७ नोव्हेंबरला या उपक्रमाअंतर्गत एक वेगळ्या धाटणीचा चित्रपट प्रेक्षकांच्या भेटीला येणार आहे . रविवारची धम्माल द्विगुणित करण्यासाठी स्टार प्रवाहवर ‘संदूक’ या चित्रपटाचा टेलिव्हीजन प्रिमिअर करण्यात येणार आहे . हिंदी चित्रपट आणि मालिकांमध्ये सक्रिय असणारा अभिनेता सुमीत राघवनने या चित्रपटातून मराठी चित्रपटांमध्ये पदार्पण केले होते . ऐतिहासिक पार्श्वभूमी असलेल्या विनोदी कथानकाच्या या चित्रपटाबाबत प्रेक्षकांमध्येही कुतुहलाचे वातावरण पाहायला मिळत आहे . २७ नोव्हेंबरला हा चित्रपट दुपारी १ वाजता आणि रात्री ८ वाजून ३० मिनिटांनी प्रदर्शित होणार आहे . वाचाः ‘एक शून्य तीन’ नाटकातून स्वानंदीचे रंगभूमीवर पदार्पण चित्रपटगृहांमध्ये या चित्रपटाच्या प्रदर्शनानंतर समीक्षक आणि प्रेक्षकांनीही चित्रपटाला चांगलीच दाद दिली होती . खुसखुशीत संवाद , चपखल विनोद हे या चित्रपटातील अधोरेखित करण्याचे मुद्दे . सुमीत राघवन , भर्गवी चिरमुले , शरद पोंक्षे , अरुण नलावडे , राहुल मेहेंदळे यांसारखे कलाकार या चित्रपटामध्ये उल्लेखनीय भूमिका बजावताना पाहायला मिळत आहेत . चित्रपटामध्ये साकारलेला स्वातंत्र्यपूर्व काळ , निसर्गरम्य खेडेगाव यांसह चित्रपटाचे संकलन , कलादिग्दर्शन , संगीत या साऱ्याच बाबतीत परिपूर्ण असा हा चित्रपट प्रेक्षकांच्या भेटीला येणार असल्यामुळे रविवार संदूकमय होणार हे नक्कीच .


‘संत्री - लिंबू पैशापैशाला , शाळेतल्या मुली आल्या खेळायला . . ’ हे गाणे आपल्याला बालपणीच्या खेळांची आठवण करून देते . बालपणी खेळल्या जाणाऱ्या या छोटय़ा - छोटय़ा मैदानी खेळांमुळे आपले शरीर सुदृढ राहत असे आणि वजनही आटोक्यात ठेवण्याचे काम हे खेळ करीत . पण जसे आपण मोठे झालो , आपली जीवनशैली बदलली तसे लठ्ठपणाचे प्रमाण वाढीस लागले . या लठ्ठपणावरही संत्रा , लिंबू हेच उपाय आहेत . आम्ही खेळांविषयी बोलत नसून खरोखरच्या संत्रे व लिंबू या फळांबाबत बोलतोय . संत्रे आणि लिंबाचा आहारात समावेश केल्याने लठ्ठपणामुळे निर्माण होणारे आजार कमी होतात , असे संशोधन नुकतेच समोर आले आहे . लिंबूवर्गीय फळे म्हणजे संत्री , लिंबू , मोसंबी या फळांमध्ये ‘अँटीऑक्सिडंट’ भरपूर प्रमाणात असतात . हे लठ्ठपणामुळे निर्माण होणारी विषारी द्रव्ये शरीराबाहेर फेकतात . त्यामुळे लठ्ठपणासोबत येणारे मधुमेह , हृदयविकार , जठरासंबंधित आजार दूर ठेवण्यास मदत होते . जेव्हा आपण जास्त स्निग्ध पदार्थ खातो , तेव्हा आपल्या शरीरातील स्निग्धता वाढते . ही स्निग्धता शरीरातील इतर पेशींना मारक ठरते . संत्रे आणि लिंबामधील अँटीऑक्सिडंटस् शरीरातील स्निग्धतेला कमी करतात . दरम्यान , शास्त्रज्ञांनी यामुळे लठ्ठपणा कमी होतो , असे कोणतेही विधान केलेले नाही . यामुळे फक्त लठ्ठपणाशी संबंधित आजार आटोक्यात राहतात , असे त्यांनी म्हटले आहे . ( टीप : ‘ आरोग्यवार्ता ’ मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘ लोकसत्ता ’ चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


कर्करोगविरोधात कोणते औषध जास्त चांगले काम करू शकेल हे दाखवणारे नावीन्यपूर्ण उपकरण विकसित करण्यात आले आहे . हे उपकरण मायक्रोफ्लुइडिक सिस्टीमवर आधारित असून त्यात विविध कप्पे आहेत . त्यात हायपॉक्सिक पेशींवर औषधांचा परिणाम तपासता येतो . उपचारांना कोणत्या पेशी दाद देत नाहीत हे त्यातून समजते . काच व प्लास्टिकचे हे उपकरण बनवले असून त्यात औषधानंतर पेशीभोवतीची परिस्थिती व त्यांचा परिणाम या उपकरणात वास्तव पातळीवर कळतो असे ब्रिटनच्या हडर्सफिल्ड विद्यापीठाचे रॉजर फिलिप्स यांनी म्हटले आहे . यात स्पेरॉइड पेशी प्रयोगशाळेत वाढवून त्यावर प्रयोग करण्यात आले . त्रिमिती स्वरूपाच्या पेशींमुळे प्रत्यक्ष औषधाचा त्यांच्यावर काय परिणाम होतो हे तपासता येते . औषध पेशीत फिरताना दिसते व हायोक्सिआ तयार होताना दिसतो असे फिलिप्स यांचे म्हणणे आहे . या उपकरणाचा उपयोग इतर कारणांसाठीही करता येईल . कर्करोग पेशी जीवशास्त्रात बरीच प्रगती झाली असून नवीन औषधांच्या मान्यतेला मात्र तेवढी गती मिळालेली नाही . आता या उपकरणामुळे कर्करोगावर नवी औषधे लवकर येऊ शकतील . मायक्रोफ्लुइडिक उपकरणांमुळे कर्करोगाच्या पेशींचे सादृश्यीकरण करून प्रयोग करणे शक्य होणार आहे . सायंटिफिक रिपोर्ट्स या नियतकालिकात हे संशोधन प्रसिद्ध झाले आहे . ( टीप : ‘ आरोग्यवार्ता ’ मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘ लोकसत्ता ’ चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )